Dekani fakúlt v otvorenom liste kritizujú zákon o pedagógoch

Zákon vedie k deprofesionalizácii učiteľskej profesie a k prehlbovaniu problémov.

BRATISLAVA. Dekani fakúlt slovenských univerzít spísali otvorený list najvyšším predstaviteľom štátu, ktorým vyjadrujú svoj nesúhlas so znením zákona o pedagogických a odborných zamestnancoch. Ako informovala predsedníčka Klubu dekanov SR Jarmila Kmeťová, dekani poukazujú na celkovú nekoncepčnosť zákona. „Súčasné znenie zákona podľa dekanov a širšej odbornej pedagogickej komunity vedie nielen k deprofesionalizácii učiteľskej profesie, ale aj k prehlbovaniu problémov slovenského regionálneho a vysokého školstva,“ konštatuje sa v liste. Terminologická nejednotnosť a nejasnosť zákona je podľa nich indikátorom nesprávneho smerovania rozvoja školského systému. Dekani nie sú spokojní s tým, že doplňujúce pedagogické štúdium môže podľa zákona, okrem školy, poskytovať aj organizácia zriadená ministerstvom školstva. Ako dekani fakúlt s učiteľskými študijnými programami sa domnievame, že aj atestačný proces učiteľov by mal byť v pôsobnosti vysokých škôl. Tak, ako to je v prípade atestácií lekárov. „Dekani fakúlt zásadne odmietajú umožnenie poskytovania týchto druhov kvalifikačného vzdelávania iným inštitúciám, ako sú vysoké školy,“ zdôrazňujú dekani. Okrem toho musia totiž podľa nich vysoké školy preukázať aj dostatočnú úroveň vedecko-výskumnej činnosti, ktorú organizácie zriadené ministerstvom, okrem SAV, spravidla systematicky nevykonávajú. Dekani sa preto pýtajú, ako sú schopné zabezpečiť tieto atribúty aj organizácie zriadené ministerstvom, napríklad metodicko-pedagogické centrá. Zo zákona o pedagógoch ďalej vyplýva, že odborným garantom rozširujúceho štúdia a doplňujúceho pedagogického štúdia je odborník s najmenej vedecko-pedagogickým titulom docent alebo umelecko-pedagogickým titulom docent v študijnom odbore, ktorý sa týka obsahu rozširujúceho štúdia.Z tohto znenia nie je podľa dekanov zrejmé, o aký študijný odbor ide. Zákon taktiež rieši financovanie profesijného rozvoja. V tejto súvislosti vytýkajú dekani zákonu to, že učiteľ získa za učiteľskú kvalifikáciu príplatok. Diskriminujú sa tým podľa nich ostatní učitelia, ktorí kvalifikáciu pre výučbu konkrétneho predmetu získali štúdiom na vysokej škole. Nespokojní sú taktiež s časťou zákona, ktorá je venovaná atestáciám. Podľa zákona môže atestáciu organizovať atestačná organizácia zriadená ministerstvom školstva. „Ako dekani fakúlt s učiteľskými študijnými programami sa domnievame, že aj atestačný proces učiteľov by mal byť v pôsobnosti vysokých škôl. Tak, ako to je v prípade atestácií lekárov. Atestácia je štátne overenie profesijných kompetencií vymedzených profesijným štandardom,“ vysvetľujú dekani.Apelujú preto na osobnosti, verejných činiteľov, na širokú odbornú, ale aj laickú verejnosť, aby rozumnou argumentáciou došlo k negovaniu tých častí zákona, ktorých znenie ohrozuje slovenské školstvo. Fakulty slovenských vysokých škôl chcú ako jediné inštitúcie naďalej niesť plnú zodpovednosť za vysokoškolskú prípravu učiteľov a byť odbornými garantmi a poskytovateľmi v procese ďalšieho vzdelávania učiteľov. Dekani si v súčasnosti uvedomujú vysokú aktuálnosť potreby reformy školstva, riešenie negatívnych prvkov školského systému, medzi ktoré patrí aj pomerne vysoký počet neodborne vyučovaných predmetov. Riešenie, ktoré ponúka nový zákon, však nepovažujú za systémové riešenie. „Ako dekani sme ochotní a pripravení plne vstúpiť do procesu tvorby takého zákona, ktorý bude smerovať k zvýšeniu kvality prípravy a vzdelávania učiteľov na Slovensku,“ vyzývajú v otvorenom liste. Pod list sa podpísalo 25 dekanov fakúlt slovenských univerzít. Adresovali ho prezidentke SR Zuzane Čaputovej, predsedovi Národnej rady SR Andrejovi Dankovi, predsedovi vlády SR Petrovi Pellegrinimu, ministerke školstva Martine Lubyovej, predsedovi Výboru Národnej rady SR pre vzdelávanie, vedu, mládež a šport Ľubomírovi Petrákovi, vláde SR, poslancom Národnej rady SR, predsedovi Odborového zväzu pracovníkov školstva a vedy na Slovensku Pavlovi Ondekovi, prezidentovi Slovenskej komory učiteľov Vladimírovi Crmomanovi a zakladateľovi Komenského inštitútu Jurajovi Hipšovi. Zákon o pedagogických a odborných zamestnancoch schválil parlament 2. apríla. Prezident ho vetoval s tým, že zákon nemá potrebnú kvalitu na to, aby sa stal funkčnou súčasťou vyváženého a stabilného právneho poriadku. Zákonodarcovia prelomili veto prezidenta 10. mája. Podľa ministerstva školstva sa zákonom mení kreditový systém či prístup k atestáciám. Vychovávateľom sa tiež znížia úväzky o dve hodiny týždenne, posilní sa kariérové poradenstvo a zavedú sa opatrenia na ochranu učiteľov pred sociálno-patologickým správaním. Proti zákonu protestovali desiatky učiteľov. Od 29. apríla do 7. mája každý deň hodinu stáli pred parlamentom. Zákon totiž podľa nich okliešťuje kreditový systém, ďalšie vzdelávanie učiteľa a je v rozpore so zákonom o celoživotnom vzdelávaní.


Slovensko v nedeľu prejde z letného na stredoeurópsky čas

BRATISLAVA. Na Slovensku sa v nedeľu 27. októbra 2019 skončí letný čas. Ručičky hodiniek bude treba posunúť z 03.00 h stredoeurópskeho letného času (SELČ) na 02.00 h stredoeurópskeho času (SEČ). Znamená to, že ľudia si pospia o hodinu dlhšie. Letný čas trval od 31. marca do 27. októbra 2019. SELČ platil vo všetkých štátoch Európy okrem Islandu, Bieloruska, Ruskej federácie, častí Grónska a nórskych ostrovov Jan Mayen a Špicbergy. Poslanci Európskeho parlamentu 26. marca 2019 na zasadnutí v Štrasburgu podporili ukončenie striedania sezónneho času od roku 2021. Občania členských štátov Európskej únie (EÚ), ktoré sa rozhodnú pre letný čas, by si mali poslednýkrát posunúť ručičky hodiniek v poslednú marcovú nedeľu roku 2021. V tých krajinách EÚ, v ktorých sa rozhodnú ponechať štandardný čas, by si mali naposledy prestavovať hodinky v poslednú októbrovú nedeľu 2021. Myšlienka zmeny času, respektíve času, ktorý by šetril denné svetlo, sa prvýkrát objavila v roku 1784 v článku amerického spisovateľa, štátnika, osvietenského mysliteľa, vynálezcu a fyzika Benjamina Franklina. Prvý vážny návrh na zavedenie letného času podal londýnsky staviteľ William Willet roku 1907 v eseji The Waste of Daylight (Mrhanie denným svetlom). Zmena času pôsobí na ľudí individuálne. Odporcovia posunu hodinových ručičiek tvrdia, že striedanie "letného" a SEČ vyvoláva u niektorých ľudí psychické poruchy, depresie a únavu. Podľa psychológov však možno tieto problémy zvládnuť už v priebehu niekoľkých dní vhodne zvoleným relaxom a odpočinkom.


SaS podľa Fica ohrozuje demokraciu, praktiky strany považuje za špinavosti

Smer sa podľa Blahovej nezmohol na viac, než vytiahnuť roky starý vyriešený prípad.

BRATISLAVA. Strana Sloboda a Solidarita je vážnym ohrozením pre princípy demokracie na Slovensku. Vyhlásil to v utorok na tlačovej konferencii premiér a predseda strany Smer Robert Fico. Podľa jeho slov je neakceptovateľné najmä správanie sa poslanca NR SR za SaS Ľubomíra Galka počas jeho šéfovania v rezorte obrany. "Za ministrovania pána Galka boli odpočúvaní novinári, sekretárky či vodiči nákladných áut len preto, aby sa získali informácie a ich názory na stranu Sloboda a Solidarita. To je vážnym ohrozením demokratických princípov v našej krajine," uviedol Fico."Ak bude mať príležitosť táto strana vládnuť, nemám žiadne pochybnosti o tom, že nebudú váhať zneužívať moc na získanie potrebných informácií. Odpočúvanie, nazeranie do súkromných účtov či limitovanie politickej opozície sú nástroje, ktoré SaS už využila a nebude váhať ich použiť znovu," doplnil premiér. Dodal, že už v stredu bude schôdza parlamentu, kde by sa práve odpočúvanie za exministra Galka malo stať predmetom diskusie."Nechcem hovoriť poslancom národnej rady čo majú robiť, ale chcem, aby túto závažnú tému otvorili a pýtali sa strany SaS na tieto škandály," vyhlásil premiér. Vládny Smer sa podľa jeho slov nikdy neuchýlil k podobným "špinavostiam". "Vládli sme trikrát s mojimi kolegami a nikdy sme nečelili podobným obvineniam o tom, že by sme nejakým škaredým spôsobom zneužívali moc," skonštatoval. "Dokonca sme jedno volebné obdobie mohli rozhodovať absolútne samostatne a prijať akýkoľvek zákon namierený voči médiám, opozícii alebo komukoľvek inému," doplnil. "Aké máme dnes garancie, že strana SaS v prípade, že sa dostane do vlády, neurobí opäť rovnaké obludnosti?" opýtal sa Fico. Premiér ďalej pokračoval, že sám exminister hospodárstva Juraj Miškov vypovedal o tom, ako Galko priniesol zoznamy odpočúvaných ľudí na centrálu SaS. "Strana SaS má v názve slová sloboda a solidarita. Preto sa pýtam, akou slobodou je odpočúvanie ľudí, ktoré potvrdil aj bývalý minister hospodárstva Miškov. Ak by čosi podobné teraz vyplávalo na povrch za ministra Petra Gajdoša, podľa mňa by bola na Slovensku revolúcia," dodal na záver Fico. "To, čo tu predvádza premiér Fico, nie je nič iné, len nechutná snaha prekrytia káuz, ktoré sa na nás valia," povedala na utorkovej tlačovej besede poslankyňa NR SR za stranu Sloboda a Solidarita Jana Kiššová. "Je nechutné, že takéto obvinenia prináša človek, ktorý býva v byte daňového podvodníka, silovo obsadil všetky pozície v štáte. Tento človek nás má školiť o demokracii?" spýtala sa podpredsedníčka strany Kišová. "Človek, ktorého strana nie je založená na žiadnej ideológii, ale vybudoval ju s jedinou DNA – šliapať po demokracii na každom jednom kroku,“ vyhlásila s tým, že Fico svojimi ľuďmi obsadil generálnu prokuratúru, súdy, kontrolné orgány.Predsedníčka poslanecké ho klubu SaS Natália Blahová je presvedčená o tom, že Smer je ideovo vyprázdnený, nemá čo priniesť. "Vnášajú do spoločnosti len konflikt. Útoky považujeme za dobrý signál, že Smer vidí, že ich čas sa blíži ku koncu vládnutia. Smeru preferencie klesajú a SaS stúpajú, to je jediný dôvod smiešneho výstupu Roberta Fica," povedala. Dodala, že sa nezmohol na viac, len vytiahnuť roky starý vyriešený prípad exministra Ľubomíra Galka. "Kauza Gorila, Bašternák, ceny energií sú skutočným ohrozením demokracie na Slovensku," podotkla. Podľa nej má SaS priority založené na demokratických princípoch. "Na rozdiel od Smeru sme pripravení viesť krajinu k demokratickým hodnotám," dodala Blahová. Poslanci sa budú v stredu zaoberať údajným zneužívaním vojenského obranného spravodajstva v prospech strany Sloboda a Solidarita v období pôsobenia Ľubomíra Galka vo funkcii ministra obrany v stredu o 14. hodine. S návrhom prišiel poslanec a podpredseda Výboru NR SR pre obranu a bezpečnosť Peter Šuca (Smer) v mene troch koaličných strán Smer, Most-Híd a SNS. Návrh podporilo 93 poslancov. Podľa informácií agentúry SITA má koalícia pri tomto rokovaní pripravené dva alternatívne návrhy. Buď má padnúť návrh na odvolanie Galka z funkcie predsedu parlamentného výboru na kontrolu činnosti NBÚ, alebo má NR SR schváliť výzvu, aby Galko odstúpil sám. Exminister obrany už povedal, že je pripravený postaviť sa pred poslancov a zodpovedať všetky otázky okolo údajného zneužívania Vojenského obranného spravodajstva z čias jeho éry.


Katar otvoril nové národné múzeum

Budova múzea pripomína skalný útvar známy ako púštna ruža.

DAUHA. Po takmer desaťročí výstavby a investovaní zhruba 434 miliónov dolárov otvorili pre verejnosť vo štvrtok v meste Dauha Katarské národné múzeum (NMQ). Budova múzea, ktorú navrhol francúzsky architekt Jean Nouvel, pripomína skalný útvar známy ako púštna ruža, informuje spravodajská stanica France 24. Neďaleko vstupu do múzea je pri 900-metrovej lagúne umiestnených 114 skulptúr. Strecha budovy s mnohými zakriveniami pozostáva zo 76.000 plátov v 3600 rozličných tvaroch a veľkostiach. Múzeum je rozdelené na tri chronologické časti _ Začiatky, Život v Katare a Budovanie krajiny. Návštevníkov čaká 11 stálych expozícií v celkovej dĺžke 1,5 kilometra. "Budova musí byť symbolom, musí byť preto dôstojná a slúžiť dlhý čas. Nemôže byť niečím krehkým. Mojou ambíciou bolo vytvoriť ikonickú stavbu a destináciu," uviedol 73-ročný Nouvel, laureát prestížnej Pritzkerovej ceny za architektúru, ktorý okrem iného navrhol aj budovu Louvre Abu Dhabi, či budovy filharmónií v Kodani a Paríži. Múzeum bolo prebudované z pôvodného Katarského národného múzea, ktorého základ tvoril palác šejka Abdalláha bin Džásima Tháního, syna zakladateľa moderného Kataru. Inštitúcia bude poskytovať tiež vzdelávacie príležitosti pre mladých študentov. Cena vstupenky je 50 katarských rialov (12 eur), obyvatelia krajiny majú vstup zadarmo.


Útok v juhoafrickej mešite si vyžiadal jednu obeť

Podľa záchranárov útočníci podrezali trom ľuďom hrdlo.

JOHANNESBURG. Jeden človek prišiel vo štvrtok o život a dvaja utrpeli vážne zranenia pri útoku maskovaných ozbrojencov na mešitu na východe Juhoafrickej republiky (JAR). Informovala o tom agentúra DPA s odvolaním sa na miestnych záchranárov. K útoku, ktorého motív nebol bezprostredne známy, došlo v meste Verulam v provincii KwaZulu-Natal. Trojica mužov ozbrojených nožmi a strelnými zbraňami vtrhla do mešity krátko po skončení poludňajších modlitieb. Trom ľuďom spôsobili vážne zranenia a mešitu podpálili. Z miesta činu ušli na aute bez poznávacej značky. Podľa správ záchranárov útočníci podrezali trom ľuďom hrdlo. Jedna z obetí zomrela počas prevozu, zvyšné dve ležia v kritickom stave v nemocnici. Polícia začala udalosť vyšetrovať ako pokus o trojnásobnú vraždu a podpaľačstvo. Podobné útoky na mešity nie sú v JAR obvyklé, píše agentúra AP.


Na Slovensko dorazia búrky, pršať má najmä na západe

Búrky môžu byť sprevádzané malými krúpami.

BRATISLAVA. Na Slovensku počas dnešného dňa na viaceré miestá dorazia prehánky alebo búrky. Vyskytnúť by sa mali najmä na západe. Informuje o tom stránka iMeteo.sk. Zamračené a na mnohých miestach daždivé počasie ohlasuje aj Slovenský hydrometeorologický ústav. Najvyššia denná teplota bude 19 až 24 stupňov Celzia, na juhu stredného a na väčšine východného Slovenska do 26 stupňov. Teplota na horách vo výške 1 500 m dosiahne okolo 12 stupňov Celzia. Fúkať bude slabý, na západe západný vietor do 20 km/h. V dopoludňajších hodinách možno prehánky alebo búrky očakávať na juhozápade. Búrky by sa neskôr mali rozšíriť aj na Považie a na zvyšok západného Slovenska. Tvoriť sa budú aj v hornatých oblastiach stredného Slovenska, kde by mali byť stacionárne. "Búrky by nemali byť intenzívne a prinesú najmä zrážky. Keďže sa však hranica nulovej izotermy v chladnom vzduchu nachádza nízko, búrky môžu byť sprevádzané malými krúpami," uvádza iMeteo.sk.Na východnom Slovensku sa dnes zrážky neočakávajú, dočkajú sa ich počas soboty, keď by sa mali búrky tvoriť na celom území.


DNES PÍŠE ELENA ELEKOVÁVeci, o ktorých sa s deťmi hovorí ťažšie než o sexe

Autorka je lekárka a spisovateľka Je taký dušičkový čas. V každom supermarkete LED sviečky na cintorín a halloweenske kostýmy, v kostoloch odpustky. Tekvice a ohavné vence z umelých kvetov. V rádiu Novembrové chryzantémy, prípadne November rain, či Tamburine man od Dylana, najnovšieho držiteľa Nobelovej ceny za literatúru. Tento rok patril k vážnym kandidátom na ňu aj Jon Fosse. Nór, ktorý napísal Kanta. Útlu knižočku pre deti, čo majú strach z vesmíru a z toho, že sa snáď len niekomu snívajú. Knižku, ktorú síce preložili aj do slovenčiny, ale podľa najnovšieho prieskumu o čítaní u Slovákov si ju asi veľa ľudí nekúpi, pretože vraj viac ako dve tretiny respondentov si za posledný rok nekúpili žiadnu knihu. Ministerstvo školstva „bije na poplach“, lebo čitateľská negramotnosť. Jedným dychom redukuje hodiny literatúry, lebo zbytočná. Nie, rozhodne si nemyslím, že každý musí byť vášnivý čitateľ a že je to jediná cesta k poznaniu a už vôbec nie k múdrosti. Ani že čitatelia sú lepšia sorta ľudí, ako sa to snažia nahovoriť rôzne populárne prieskumy. Ale sú veci, ktorých sa dotýkame zriedka a ktoré nás napriek širokej základni Maslowovej pyramídy dokážu položiť na kolená. Veci, pre ktoré ľudia upadajú do sektárstva, páchajú samovraždy alebo žijú s prázdnom. Veci, o ktorých sa s deťmi hovorí ťažšie než o sexe. A preto sa o nich ľahšie číta. Prenechávajú sa kňazom, prípadne učiteľom etickej výchovy. Alebo sa proste vypustia. Veď aké duchovné potreby môže mať malý človek? Akú existenciálnu úzkosť? Načo by mu bola filozofia, keď tú aj z dospelých potrebujú len umierajúci? Istá pani mi raz rozprávala, ako sa so svojím vnúčikom dívala na hviezdnatú augustovú oblohu. Babka, ja sa tak bojím!, pritisol sa k nej s pohľadom na nebo. Aj hrdina knižky Kant, osemročný Kristofer, sa bojí ohromného vesmíru a nemožnosti poznať, či je konečný. Nerieši iné záhady, ani nevykoná hrdinský čin. No môže vykonať čosi iné – dať dieťaťu možnosť pocítiť, že niekto to má podobne. Ako to, že rozmýšľal presne ako ja?, opýtala sa ma ohúrene moja rovnako stará dcéra, keď sme knihu prečítali a ja som bola Fossemu vďačná, že mi pomohol dotknúť sa u nej toho, čo som tušila. Je taký dušičkový čas. Jesenné prázdniny. Čas rozprávať aj o tom, čo je na vrchole pyramídy.   Tento text ste mohli čítať vďaka tomu, že platíte za obsah. Vážime si to.


Oklahoma triumfovala piatykrát po sebe, nezaváhal ani Golden State

Pozrite si výsledky zápasov NBA z noci na utorok 6. novembra.

OKLAHOMA CITY. Tím zámorskej basketbalovej NBA Oklahoma City Thunder zvíťazil v pondelňajšom dueli nad New Orleans Pelicans 122:116 a natiahol víťaznú šnúru už na päť stretnutí. Prišiel však o hviezdneho Russella Westbrooka, ktorý si podvrtol ľavý členok. Dvadsaťdeväťročný rozohrávač odstúpil z hry približne v polovici tretej štvrtiny za stavu 84:77 pre Thunder. "Pri týchto zraneniach väčšinou počkáme do druhého dňa. Má však podvrtnutý členok. Dúfajme, že bude rýchlo v poriadku," poznamenal tréner domácich Billy Donovan. Len jeden tím v Západnej konferencii je na tom lepšie ako Denver - Golden State. Obhajca titulu sa triumfom 117:101 nad Memphisom dostal na desať víťazstiev v sezóne. Domáci dorazili hostí už v tretej štvrtine so skóre 34:15, ich najlepším strelcom bol Kyle Thompson s 27 bodmi. "V druhom polčase sme vystupňovali tempo, lepšie si posúvali loptu a otvoril sa nám priestor pre každého z nás," povedal Klay Thompson. Po slabom začiatku so zápasovou bilanciou 1-5 sa zrejme definitívne zobudil Houston a s ním aj jeho líder James Harden. Práve trojka Hardena 36 sekúnd pred koncom štvrtej štvrtiny bola určujúca pri víťazstve Houstonu na palubovke Indiany 98:94. Bradatý rozohrávač nastrieľal 28 bodov, 5-krát bol úspešný spoza trojkového oblúka. Rockets dosiahli tretie víťazstvo v rade a všetky na palubovkách súperov. "Odviedli sme dobrú prácu najmä v tom, že sme zabránili súperovi nastrieľať viac bodov," skonštatoval Harden. Až dva zápasy pondelkového programu sa museli predĺžovať. Miami takto uspelo v Detroite 120:115, domácim nepomohlo ani 25 bodov a 24 doskokov v podaní najlepšie doskakujúceho hráča súťaže Andreho Drummonda. Iba o jeden bod a až po dvojnásobnom predĺžení uspelo Chicago v New Yorku (116:115). Réžiu zápasu a najmä predĺženia mal v rukách hosťujúci rozohrávač Zach LaVine, autor 41 bodov. V druhom predĺžení zaznamenal všetkých 8 bodov svojho tímu a priviedol ho k víťazstvu úspešným trestným hodom 2 desatiny sekundy pred koncom. "Robil som všetko preto, aby som svojmu mužstvu pomohol k víťazstvu," uviedol 23-ročný Zach LaVine. Sumáre NBA - pondelok: Najviac bodov: Drummond 25 (24 doskokov), R. Jackson 25, Griffin 24 (15 doskokov) - Richardson 27, Dragič 21, Wade 18 Najviac bodov: Oladipo 28 (4 trojky), Sabonis 17, Bojan Bogdanovič a Evans po 11 - Harden 28 (5 trojok), Capela 18 (10 asistencií), Ennis 13 Najviac bodov: A. Gordon 23, Ross a Fournier po 15 - Hill 22, T. Thompson 19 (16 doskokov), Clarkson a JR Smith po 14 Najviac bodov: Kanter 23 (24 doskokov), Trier 21, Dotson 18 - LaVine 41 (4 trojky), Blakeney 17, J. Parker 15 Najviac bodov: George 23 (4 trojky), Schröder 22, Adams 18 - Randle 26, Jrue Holiday 22 (14 asistencií), A. Davis 20 Najviac bodov: J. Murray 48 (5 trojok), G. Harris a Liles po 13 - Irving 31 (4 trojky), Tatum a J. Brown po 15 Najviac bodov: Burks 22, Gobert 14 (12 doskokov), Crowder 12 - VanVleet, Ibaka, Anunoby a Lowry (11 asistencií) po 17 Najviac bodov: K. Thompson 27, Durant 22, Stephen Curry 19 - Brooks 18, Mack a Jaren Jackson po 15 Najviac bodov: T. Harris 22 (10 doskokov, 4 trojky), Gallinari 22, L. Williams 20 - Rose 21, Towns 20 (12 doskokov), Butler 20


STĹPČEK ŠÉFREDAKTORKYFico sa chce učiť od autokrata

Minúta po minúte

Stĺpček

Zúfalý Fico

Dobré ráno

Fico útočí na Kisku

Reakcia Žitňanskej

Reakcia Mosta-Híd

Reakcia OĽaNO

Vyjadrenia Gašpara

Aj Orbán pochopil, že jeho protisorosovská kampaň vykrvácala.

Fico sa stal učňom autokrata Viktora Orbána a začal sa oháňať menom ikonickým pre každého konšpirátora: George Soros. Robí to v čase, keď už aj samotný Orbán pochopil, že jeho protisorosovská kampaň vykrvácala a neodvádza efektívne pozornosť od jeho najväčšieho problému - korupcie. Premiér vykračuje na cestu orbánovskej nenávistnej kampane v čase, keď národ od neho očakáva aspoň nejaké náznaky morálnej a politickej zodpovednosti. Ale on pohotovo našiel cudzieho nepriateľa, ktorý riadi jeho kritikov, médiá a možno aj samotného prezidenta. Je to otestovaná taktika novodobých autokratov a tí sa radi a rýchlo jeden od druhého učia. Tým, že sa snaží rozosiať a posilňovať na Slovensku sorosovskú konšpiráciu, Fico tlačí politiku do ešte hlbšieho bahna. Kde politik neráta s morálnymi nárokmi voliča, apeluje len na jeho najnižšie pudy. A to vtedy, keď sa národ dožaduje morálnej očisty. A tak cesta južného suseda môže byť cestou jeho politického konca.


STĹPČEK ZUZANY KEPPLOVEJKeď Kaliňák pracuje na dobrom mene strany

Robert Fico hlási vytvorenie tímu, ktorý bude chrániť dobré meno Smeru. A kto už o zlom mene strany môže vedieť viac ako Robert Kaliňák. Ten je zatiaľ prvým známym členom ohlasovanej právnickej zostavy. Všetko, čo tento tím bude robiť – monitoring médií, žiadosti o opravu, podávanie žalôb – sa môže diať a deje aj bez fanfár. Ale ponížený expremiér potrebuje inscenovať svoju krivdu. Tak to verejnosti aj vysvetlil: že udalosti odvíjajúce sa od vraždy sa vraj stali preto, že médiá namaľovali škaredý portrét strany, čo ho stálo miesto. V boji o svoju rehabilitáciu už Robert Fico priznal legitimitu konšpiračným médiám aj parlamentným fašistom. Ktokoľvek mu pomôže pri návrate, tomu podá ruku. Len stav úplného vyosenia z reality mohol zapríčiniť, že Fico rok po vražde hovorí o špeciálnom komande, ktoré nasadí na novinárov. Nevkus, ktorý reštauračným prácam na fasáde Smeru sotva pomáha.


Saudská Arábia žiada razantnú odpoveď na ohrozenie dodávok ropy

Krajina reaguje na incidenty v Arabskom mori a Perzskom zálive.

DUBAJ. Saudská Arábia vyhlásila, že je potrebná rýchla a razantná reakcia na nebezpečenstvo, ktoré by mohlo ohroziť dodávky ropy. Na twitteri to napísal saudskoarabský minister energetiky dva dni po útoku na dva tankery v Ománskom zálive. "Je potrebná rýchla a rozhodná odpoveď na nebezpečenstvo ohrozujúce dodávky energií, stabilitu na trhu a spotrebiteľskú dôveru, ktoré predstavujú nedávne teroristické akcie v Arabskom mori a Perzskom zálive proti dôležitým globálnym energetickým dodávateľským reťazcom," uviedol minister energetiky Saudskej Arábie Chálid al-Fálih.


Na kongres prišli aj kritici, SaS rozhoduje o kandidátke (fotogaléria)
 Sulík poupratoval
 Blahovú vyhodili
 Komentár Tkačenka
 Rozhovor s Kiššovou
 Schutzov stĺpček
 Pred kongresom
Fotogaléria

Na kongres bolo predložených päť návrhov kandidačných listín.

JASNÁ. Nominačný kongres strany Sloboda a Solidarita (SaS) má v Jasnej schváliť kandidačnú listinu do budúcoročných parlamentných volieb. Okrem predsedu strany Richarda Sulíka predložili svoje návrhy kandidačných listín aj ďalší štyria členovia strany. Kongres bude rozhodovať aj o návrhu na vylúčenie Natálie Blahovej zo strany.Na nominačný kongres strany SaS dostalo pozvánku 216 delegátov, z ktorých do Jasnej neprišla asi štvrtina. Nechýbali však členovia Demokratického jadra SaS zoskupeného okolo poslancov Ľubomíra Galka a Jozefa Rajtára, ktorí sa na protest nezúčastnili septembrového kongresu vo Zvolene. Priebeh kongresu je neverejný.


V Bratislave oslávi Silvestra viac ako 700 bežcov

Silvestrovský beh cez bratislavské mosty patrí k najpopulárnejším.

BRATISLAVA. Záver roka tradične oslavujú mnohí vyznávači aktívneho pohybu silvestrovskými behmi. Tých je na výber aj na Slovensku. Okrem predchádzajúcich piatich s týmto názvom je ich v posledný deň roka ďalších deväť. Bežci si môžu vybrať podľa miesta bydliska, dĺžky aj náročnosti trate či overenej atmosféry. Na 31. decembra ich pripravujú v Senici, Prešove, Dolných Orešanoch, Horovciach, Vrútkach, Michalovej, Lietave, Nitre a Bratislave. Medzi najpopulárnejšie patrí Silvestrovský beh cez bratislavské mosty. Jeho 28. ročník organizuje hlavné mesto so svojou Správou telovýchovných a rekreačných zariadení. Cez internet sa naň prihlásilo 705 bežcov zo SR, ČR, Maďarska, Poľska, Rakúska, Talianska, Španielska, Švédska, Nemecka, Belgicka, Ruska, Veľkej Británie, Slovinska a iných krajín. Ďalší záujemcovia majú ešte túto príležitosť v deň behu od 8.30 do 9.30 h na mieste štartu v priestoroch Ekonomickej univerzity v Petržalke. Odtiaľ bude o 10. h hromadný štart po trase Prístavný most - Prístavná ulica - Most Apollo - nábrežie Dunaja - Starý most - nábrežie Dunaja - Most SNP - nábrežie Dunaja pod Most Lafranconi, kde je tradičný cieľ. Tam okrem teplého čaju všetci bežci dostanú pamätnú medailu, šťastlivci aj rôzne vecné ceny v tombole podľa štartovných čísiel.


S ohňom bojuje tristo hasičov a vojakov.

MADRID. Sever Španielska sužujú desiatky lesných požiarov, ktoré sa šíria vďaka silnému suchému južnému vetru a vysokým teplotám vzduchu. K zraneniam ľudí zatiaľ nedošlo, uviedla agentúra AFP. S ohňom, ktorý vyčíňa na 99 miestach Astúrie, bojuje 300 hasičov a vojakov. V boji so živlom majú dispozícii aj deväť hasičských lietadiel. Ako informovala AFP, v susednom regióne Kantábria vypukli lesné požiare v 18 lokalitách. Predseda regionálnej vlády Miguel Ángel Revilla vyzval obyvateľstvo na ostražitosť a varoval, že v utorok sa očakáva ešte silnejšie vzdušné prúdenie z juhu, čo môže situáciu s lesnými požiarmi zhoršiť. Španielsko zažíva lesné požiare často, vyčíňajú však najmä na juhu krajiny a na pobreží Stredozemného mora. V zimných mesiacoch sú však lesné požiare neobvyklým javom, a to obzvlášť v regiónoch na severe krajiny, kde je väčšinu roka daždivo.


Aj emaily a hudba znečisťujú našu planétu

E-maily necestujú svetom zadarmo. Zanechávajú za sebou ekologickú stopu.

PARÍŽ, BRATISLAVA. V porovnaní s písaním listov na papier a ich vkladaním do obálok to vyzerá úplne nevinne. Naťukáte na klávesnici zopár písmeniek, kliknete na virtuálne tlačidlo a vaša správa okamžite letí k prijímateľovi. Francúzski energetickí regulátori však žiadajú firmy, aby sa zamysleli nad objemom elektronických správ, ktoré odosielajú. Zanechávajú za sebou environmentálnu stopu, ktorej intenzita neustále narastá. Každá reklamná ponuka, avízo či potvrdenie sa priamo prejavujú na životnom prostredí. Podľa denníka The Washington Post za každým e-mailom (teda i spamom či reklamou) zostáva 0,3 gramu emisií CO2. Ak so sebou nesie rozsiahlu prílohu, táto stopa sa môže vyšplhať až k 50 gramom. Analytici odhadujú, že ročná e-mailová prevádzka za sebou zanechá rovnakú ekologickú stopu, ako 320 kilometrová jazda automobilom. Pokoj v duši by nemali mať ani tí, čo využívajú službu streamovanej hudby. Ak by sme porovnávali fyzické CD nosiče s prehrávaním streamovaného obsahu, už po 27 počúvaniach by ekológia vravela v prospech fyzického nosiča. Trend, ktorý nastolili internetové televízie nie je v ničom iný. Dátová prevádzka cez internetové infraštruktúry je oveľa viac energeticky náročná ako terestriálne či satelitné vysielanie. Ide o trend s neustálym rozmachom, tradičné kanály postupne ustupujú internetovým technológiám. Pridajte k tomu neustále rastúce uhlopriečky televízorov a ste v obraze.


Moskovské úrady zakázali protestný pochod opozície

Povolili len jedno priestorovo ohraničené zhromaždenie.

MOSKVA. Moskovské úrady opäť zakázali protestný pochod opozície cez ruskú metropolu. Povolili len jedno priestorovo ohraničené zhromaždenie, uviedla v stredu tlačová agentúra Interfax. To ale nezodpovedá požiadavkám organizátorov blízkych známemu kritikovi Kremľa Alexejovi Navaľnému.V ruskej metropole sa už tri po sebe idúce víkendy konali veľké opozičné protesty, na ktorých polícia zatkla stovky osôb. Sobotná demonštrácia bola podľa odhadov najväčšia za posledných osem rokov. Veľké protesty nasledujú po niekoľkých menších zorganizovaných skôr počas tohto leta.Kremeľ v utorok prerušil doterajšie mlčanie k opozičným protestom. Hovorca Kremľa Dmitrij Peskov povedal, že prezident Vladimir Putin sa k ním nevyjadroval, pretože ich nepovažuje za niečím "výnimočné".


Kaliňák vidí situáciu v Schengene dramaticky odlišnú od tej vlaňajšej

V posledných mesiacoch cítiť podľa ministra určitú zmenu priorít v migračnej politike EÚ.

BRUSEL, BRATISLAVA. Snahy o zachovanie schengenského systému a otázky okolo rozšírenia tejto zóny boli dnes medzi hlavnými témami debaty europoslancov s eurokomisárom pre migráciu Dimitrisom Avramopulosom a ministrom vnútra SR Robertom Kaliňákom, ktorý vystupoval v mene krajiny predsedajúcej Rade EÚ. Kaliňák po svojom vystúpení na pôde Európskeho parlamentu uviedol, že v posledných mesiacoch cítiť určitú zmenu priorít v migračnej politike EÚ, čo sa prejavuje najmä v novom návrhu Európskej komisie na reformu azylového systému EÚ. Dodal, že otázka pevných kvót na relokácie je už zrejme minulosťou a nový návrh "flexibilnej solidarity", ktorý presadzuje slovenské predsedníctvo, je do určitej miery na pracovnom stole. "Treba ho prehĺbiť a dopracovať, aby boli doň zakomponované všetky výzvy, s ktorými môžeme byť konfrontovaní," uviedol minister. Pred poslancami EP zdôraznil, že situácia v Schengene bola tento rok dramaticky odlišná od vlaňajšej, keď boli vonkajšie hranice Únie vystavené nečakanému náporu migrantov. Podľa jeho slov v tom hlavnú úlohu zohrala pevná ochrana hraníc, najmä na balkánskej trase. Po tomto kroku sa EÚ musí zodpovednejšie pohnúť dopredu aj v otázke stredomorskej migračnej cesty a uzavrieť dohody s africkými krajinami pôvodu migrantov, aby sa aj na tejto trase obmedzili migračné toky, tvrdí Kaliňák. Celkovej situácii podľa neho pomohlo aj minulotýždňové spustenie Európskej pobrežnej a pohraničnej stráže, čo bolo tiež jednou z priorít predsedníctva SR v Rade EÚ. "Do konca roka budeme môcť reagovať na všetky výzvy tohto typu," ocenil prínos tejto agentúry. Šéf slovenského rezortu vnútra pripomenul, že pred slovenským predsedníctvom ešte v tejto oblasti stojí niekoľko výziev. Dôležité budú najmä rokovania o reforme azylového systému a dotvorenie návrhu na tzv. "inteligentné hranice", čo má širokú podporu členských štátov. Slovensko chce ešte do konca roka vyzvať ostatné členské štáty, aby sa čo najrýchlejšie vrátili k debate o "normálnom fungovaní" Schengenu. Dočasné kontroly na vnútorných hraniciach vníma najmä ako politickú, a nie odbornú záležitosť. "Politický kontext by mal ísť bokom. To platí aj pre vstup Rumunska a Bulharska do Schengenu, v čom obe krajiny Slovensko silne podporuje," uviedol minister. Z poslaneckých lavíc dnes dostal aj otázku, kedy Rada prelomí svoje postoje a prijme Rumunov a Bulharov do zóny bez vnútorných kontrol na hraniciach. Kaliňák pripomenul, že SR počas svojho predsedníctva už vykonala viacero opatrení v tomto smere. Vedieme diskusie s krajinami, ktoré majú "mierny odpor" voči členstvu Bulharska a Rumunska v Schengene, ale v týchto krajinách sa situácia mení a v najbližšom čase možno nastane nejaký postup. "Slovensko na túto otázku veľmi tlačí. Už aj preto, že Grécko je ostrovom mimo Schengenu, aj preto niektoré veci nefungujú," zdôraznil Kaliňák. Pripojením oboch balkánskych krajín by podľa neho vznikol kompaktný schengenský celok. Gréci by cez hranicu s Bulharskom a cez Rumunsko mali spojenie so zvyškom zóny, čo by posilnilo Schengen ako taký a prispelo k lepšej ochrane celej vonkajšej hranice EÚ.


Toshiba rozpredala lukratívnu výrobu pamäťových čipov, potrebuje hotovosť

TOKIO. Japonský konglomerát Toshiba, ktorý zápasí s veľkými problémami, sa rozhodol predať svoju lukratívnu výrobu pamäťových čipov konzorciu firiem z Japonska, USA a Južnej Kórey za zhruba 2,4 bilióna jenov (17,99 miliardy eur). Potrebuje totiž hotovosť. Informáciu priniesli japonské médiá. Toshiba zvolala zasadnutie správnej rady a vybrala konzorcium na čele so štátom podporovanou japonskou spoločnosťou Network Corp of Japan a štátnou Rozvojovou bankou Japonska. Ďalšími členmi konzorcia sú americký fond Bain Capital a juhokórejský výrobca čipov SK Hynix. Informovala o tom agentúra Kyodo News s odvolaním sa na nemenované zdroje. Podľa Kyodo sa ku konzorciu pripojili aj Apple, Dell a ďalšie americké technologické spoločnosti. Toshiba zápasí s obrovskými stratami pre náklady spojené s bankrotom problematickej americkej jadrovej divízie Westinghouse Electric. Konglomerát, ktorého história sa začala písať pred 142 rokmi, potrebuje predať časť podnikov, aby získal hotovosť a vyplnil dieru po obrovských stratách po Westinghouse Electric. Toshiba sa tak chce vyhnúť tomu, aby aj v tomto finančnom roku vykázala čistú zápornú hodnotu svojho majetku, už druhý rok po sebe, v dôsledku čoho môžu byť jej akcie stiahnuté z burzy. Za predchádzajúci finančný rok, ktorý sa skončil 31. marca 2017, zaznamenala Toshiba čistú stratu vo výške 965,7 miliardy JPY a čistá hodnota jej majetku dosiahla -552,9 miliardy JPY. Hovorca spoločnosti Toshiba odmietol tieto správy komentovať.


Teherán sa ohradil voči summitom organizovaným Saudskou Arábiou

Dva mimoriadne summity sú zamerané na riešenie napätia s Iránom po nedávnych útokoch v oblasti Perzského zálivu.

TEHERÁN. Irán obvinil v piatok Saudskú Arábiu z "rozosievania nezhôd" v regióne v záujme získania výhod pre Izrael po tom, ako saudskoarabské kráľovstvo zorganizovalo vo štvrtok dve stretnutia lídrov arabských krajín s cieľom zabezpečiť podporu proti islamskej republike. Saudská Arábia podľa slov hovorcu iránskeho ministerstva zahraničných vecí Abbása Músavího pokračuje v zasievaní nezhôd medzi islamské krajiny v regióne. "Chápeme snahy Saudskej Arábie o získanie susedných a arabských krajín proti Iránu ako pokračovanie zbytočných pokusov Ameriky a sionistického režimu," povedal Músaví. Dva mimoriadne summity zamerané na riešenie napätia s Iránom po nedávnych útokoch v oblasti Perzského zálivu, z ktorých je obviňovaný Teherán, sa začali vo štvrtok neskoro večer v Saudskej Arábii. Prvým zasadaním bola schôdza Rady pre spoluprácu arabských štátov v Perzskom zálive (GCC), do ktorej patria Bahrajn, Katar, Kuvajt, Omán, Saudská Arábia a Spojené arabské emiráty (SAE). Saudskoarabský kráľ Salmán počas otváracieho príhovoru na summite v posvätnom meste Mekka označil nedávne údajné akcie Iránu v danom regióne za "neslýchané porušenie medzinárodných dohovorov" a vyzval svetové spoločenstvo, aby ďalším podobným činom zabránilo. Salmán zároveň obvinil Irán z podpory teroristických aktivít v zmienenom regióne a ohrozovania medzinárodnej moreplavby. Schôdzky sa uskutočnili po tom, ako v stredu poradca Bieleho domu pre národnú bezpečnosť John Bolton povedal, že za útokmi z 12. mája je takmer určite Irán. Ich terčom boli štyri nákladné lode pri pobreží emirátu Fudžajra v Ománskom zálive.


Uber musí dotovať jazdy, rok preto ukončí s trojmiliardovou stratou

Firmu môžu zachrániť len autá bez šoférov, tým sa zatiaľ nedarí.

SAN FRANCISCO, BRATISLAVA. Hoci výnosy dopravnej služby Uber tento rok rástli a dosiahnu približne 5,5 miliardy dolárov (5,3 miliardy eur), rok zrejme ukončí v strate troch miliárd dolárov (2,9 miliardy eur). Píše o tom Bloomberg, ktorý sa odvoláva na zdroj znalý pomerov. Jazdy cez mobilnú aplikáciu sú - v snahe zachovať si konkurencieschopnosť na trhu - príliš lacné, a Uber ich musí dotovať. Cena, ktorú zaplatí cestujúci, pokryje len 41 percent nákladov Uberu. Zvyšok musí firma zadotovať z peňazí, ktoré získala od investorov. Analytici neočakávajú, že so súčasným modelom dokáže byť Uber vôbec niekedy v zisku. S odhadom hodnoty na úrovni 67 miliárd dolárov je Uber v súčasnosti najcennejšou súkromne vlastnenou firmou na svete - má vyššiu hodnotu ako Twitter a General Motors dokopy. To, že Uber nie je verejne obchodovaná firma, zároveň znamená, že nemusí zverejňovať svoje účtovné závierky. O jej hospodárení sa teda vie relatívne málo. Strata za minulý rok neoficiálne dosiahla dve miliardy dolárov, tohtoročný trojmiliardový odhad ešte nepočíta s platením daní, úrokov či odmeňovaní zamestnancov prostredníctvom akcií. To sú historicky najvyššie straty spomedzi všetkých startupov. Časť z tohtoročnej straty je spôsobená odchodom Uberu z Číny. V auguste sa uber dohodol s miestnou konkurenčnou dopravnou aplikáciou Didi Chixung, že výmenou za 17,5 percenta čínskej spoločnosti z krajiny odíde. Uber pritom nevstúpil na trh s úmyslom odhryznúť si nejaký podiel (ako to robia mnohé startupy). Stanovil si cieľ ovládnuť celý priemysel. Analytici tvrdia, že jediné, čo Uber môže vrátiť späť k zisku, je flotila autonómnych áut. Ani v tej sfére sa však firme zatiaľ nedarí. Uber začal minulý týždeň s testovaním svojej autonómnej flotily. Upravené Volvá XC90 sú schopné samostatného riadenia, stále v nich však sedí "šofér", ktorý na funkčnosť systému dohliada. Po pár hodinách od testovania prikázalo kalifornské ministerstvo dopravy stiahnutie testovacej flotily z ciest. Uber totiž podľa ministerstva neuhradil správny poplatok za licenciu na testovanie autonómnych áut na kalifornských cestách - vo výške 150 dolárov, píše The Verge. Uber sa bránil tým, že flotila XC90 nespĺňa definíciu autonómneho auta. Auto je síce schopné samostatného pohybu, no za volantom stále sedí zodpovedný vodič - podobne, ako napríklad v Tesle s aktivovaným autopilotom. Tesla však licenciu na testovanie má - a preto sa objavili podozrenia, že Uber sa chce vyhnúť povinnosti ohlasovať všetky nehody spôsobené autami bez šoférov pri testovaní. Ešte ten deň sa objavili na sociálnych sieťach správy o viacerých incidentoch, pri ktorých autonómne modely XC90 prešli cez križovatku na červenú. Uber len uviedol, že tieto autá v tom čase nešoféroval autonómny systém, ale človek. Tento text ste mohli čítať vďaka tomu, že platíte za obsah. Vážime si to.


Fitch znížil Mexiku rating, Moody's mu zhoršil výhľad

Hospodársky rast Mexika môže ovplyvniť zavedenie ciel z USA.

MEXIKO. Agentúra Fitch znížila o jeden stupeň úverový rating Mexika. Dôvodom sú slabé makroekonomické vyhliadky a riziká pre verejné financie, ktoré predstavuje štátna ropná spoločnosť Pemex. Presnejšie, Fitch znížil Mexiku rating na BBB z BBB+, ale revidovala jeho výhľad na stabilný z negatívneho. A ďalšia z trojice veľkých ratingových agentúr, Moody's, zhoršila výhľad ratingu Mexika na negatívny, keďže politika vlády oslabuje dôveru investorov a vyhliadky na rast ekonomiky. To naznačuje, že v budúcnosti by agentúra mohla zhoršiť aj samotnú ratingovú známku krajiny. Fitch uviedol, že nižší rating odráža kombináciu zvýšeného rizika pre verejné financie zo strany štátnej ropnej spoločnosti Pemex a súčasného slabého makroekonomického výhľadu vzhľadom na napätie v obchode a fiškálne obmedzenia. Hospodársky rast Mexika bude potrebné prehodnotiť, pretože k doterajším rizikám pribudli hrozby amerického prezidenta Donalda Trumpa o zavedení ciel pre Mexiko od 10. júna. Hrubý domáci produkt (HDP) Mexika sa za päť rokov zvýšil v priemere o 2,6 %. Fitch sa tiež domnieva, že splnenie fiškálnych cieľov krajiny bude v roku 2020 ešte ťažšie ako tento rok, čo by mohlo vyústiť do prísnejšej politiky, ktorá vytvorí ďalšiu brzdu rastu. Podľa Moody's nepredvídateľné smerovanie politiky spolu so zmenami v úlohe Pemexu v kontexte energetickej politiky Mexika ohrozujú dlhy krajiny v nasledujúcich rokoch a podkopávajú jej finančnú silu.


Sýrska armáda dobyla v Homse posledné mesto ovládané džihádistami

Sýrske demokratické sily sa v súčasnosti zameriavajú na dobytie Rakky.

BEJRÚT. Sýrske vládne sily úplne dobyli posledné významné mesto v provincii Homs, ktoré ovládala skupina Islamský štát (IS). S odvolaním sa na sýrske štátne médiá o tom informuje agentúra Reuters. K dobytiu mesta as-Suchna, ležiaceho 50 kilometrov severovýchodne od Palmýry, došlo v čase, keď sýrska armáda a jej spojenci pokračujú v ofenzíve na viacerých miestach východu krajiny kontrolovaných džihádistami. Sýrske štátne médiá citovali armádny zdroj, podľa ktorého v meste as-Suchna vládne jednotky zabili militantov IS a zničili ich zbrane. Toto mesto sa nachádza tiež len približne 50 kilometrov od hranice provincie Dajr az-Zaur, poslednej veľkej bašty IS v Sýrii a jedného z hlavných terčov vládnej ofenzívy. Džihádisti prišli o veľké časti sýrskeho územia, ktoré mali pod kontrolou, pri separátnych ofenzívach vedených vládnymi silami za podpory Ruska a Iránu, ako aj Sýrskymi demokratickými silami (SDF), ktoré podporujú USA a v ktorých dominujú kurdské milície YPG. SDF sa v súčasnosti zameriavajú na dobytie mesta Rakka, označovaného za hlavné mesto IS.


City v prvom zápase deklasovalo West Ham, nováčik takmer prekvapil Tottenham

LONDÝN. Futbalisti majstrovského Manchestru City zvládli vstup do novej sezóny Premier League. V úvodnom zápase sobotňajšieho programu 1. kola rozdrvili West Ham United na jeho pôde 5:0 a to im jeden gól neuznal systém VAR. Ten funguje v najvyššej anglickej súťaži od začiatku tohto ročníka a v stretnutí sa dostal do hry až trikrát. Citizens ako prví v Premier League prišli o gól po verdikte videorozhodcu. Stalo sa tak po tom, čo Gabriel Jesus doklepol do siete prihrávku Raheema Sterlinga. Rozhodca Mike Dean najprv zásah uznal, no po použití systému VAR svoj verdikt zmenil a odpískal ofsajd. To bolo už za stavu 2:0 pre hostí, skóre otvoril v 25. minúte Jesus a na po zmene strán zvýšil Sterling. Anglický útočník pridal v 75. minúte tretí zásah, aj ten si rozhodca overoval cez VAR pre údajný ofsajd, ale nakoniec gól uznal. V 86. minúte sa systém videoasistenta dostal do hry tretíkrát. Dean správne odpískal penaltu, loptu si postavil Sergio Agüero, ale Lukasz Fabianski jeho pokus zmaril. Poľský gólman sa však pohol z bránkovej čiary skôr ako mal a tak sa po zásahu VAR penalta opakovala. Agüero poslal loptu do druhej strany a bolo 4:0. Na konečných päť upravil v prvej nadstavenej minúte opäť Sterling a zavŕšil tak svoj hetrik. Dobrý vstup do sezóny zaznamenali hráči Burnley, ktorí si doma poradili so Southamptonom 3:0. O dva góly sa postaral útočník Ashley Barnes, ďalší pridal krídelník Johann Gudmundsson. Trojgólový štart do nového ročníka zaznamenali aj hráči Brightonu na ihrisku Watfordu. Skóre otvoril vlastným gólom Abdoulaye Doucoure, na 2:0 upravil po zmene strán Florin Andone a tretí zásah pridal Neal Maupay, pre ktorého to bol premiérový gól v Premier League. Bournemouth remizoval s nováčikom Sheffieldom United 1:1 a nerozhodne sa skončil aj duel medzi Crystal Palace a Evertonom (0:0). Nováčik z Aston Villy viedol zásluhou Johna McGinna nad Tottenhamom Hotspur až do 73. minúty, no potom favorit dokázal otočiť zápas. O vyrovnávajúci gól sa postaral nováčik v drese Spurs Tanguy Ndombele, ďalšie dva pridal v 86. a 90. minúte kanonier Harry Kane. Góly: 25. Jesus, 51., 75. a 90.+1 Sterlinga, 86. Agüero (z 11m) Góly: 63. a 70. Barnes, 75. Gudmundsson Góly: 62. Mepham - 88. Sharp ČK: 76. Schneiderlin (Everton) Góly: 28. Doucoure (vl.), 65. Andone, 77. Maupay Góly: 73. Ndombele, 86. a 90. Kane - 9. McGinn


Sýrske vládne sily dobyli strategicky významnú obec na severozápade krajiny

Arbaín dobyli po bojoch s militantmi napojenými na teroristickú sieť al-Káida.

BEJRÚT. Sýrske vládne sily dobyli obec Arbaín na severozápade Sýrie a priblížili sa k mestu Kafr Zíta, ktoré je v rukách vzbúrencov od roku 2012. Informovala o tom v stredu agentúra AP s odvolaním sa na miestne médiá. Podľa sýrskych médií vládne jednotky dobyli Arbaín v noci na stredu po intenzívnych bojoch s militantmi napojenými na teroristickú sieť al-Káida. Ľudskoprávna organizácia SOHR dobytie Arbaínu potvrdila a uviedla, že "vládne sily sú pred bránami" Kafr Zíty, ktoré je jedným z najväčších miest v severnej časti provincie Hamá a leží na hraniciach provincie Idlib - poslednej veľkej bašty vzbúrencov proti režimu sýrskeho prezidenta Bašára Asada. Sýrske provládne sily v pondelok oznámili, že obnovujú ofenzívu na severozápade krajiny ovládanom vzbúrencami, ktorých obvinili z porušovania prímeria uzavretého vo štvrtok. Boje v Sýrii si podľa SOHR od apríla vyžiadali životy 790 civilistov a takmer 2000 vojakov vrátane 900 bojovníkov verných režimu. Viac ako štyristotisíc ľudí bolo vnútorne vysídlených a v dôsledku bojov boli poškodené desiatky škôl a nemocníc. Počas takmer 8,5 roka trvajúcej občianskej vojny v Sýrii prišlo o život viac ako 371-tisíc ľudí.


Jaguar postaví sedan XE s výkonom 600 koní a cenou 170-tisíc eur

Z modelu XE SV Project 8 sa vyrobí maximálne 300 kusov.

LONDÝN. Špeciálna divízia Jaguar Land Rover Special Vehicle Operations, skrátene SVO, nám už v minulosti najrýchlejší Jaguar priniesla. Bol ním F-Type Project 7, malosériový športový voz inšpirovaný bohatou závodnou históriou značky. O jeho rýchlosť sa stará päťlitrový motor V8 s výkonom 575 koní. Pri svojom druhom projekte sa rozhodli laťku posunúť vyššie a opäť vyrobiť rýchlejší a silnejší voz. Za základ zvolili najmenší sedan XE a dali mu poriadnu dávku steroidov. Novinka nesie názov Jaguar XE SV Project 8. O zrýchlenie sa stará opäť paťlitrový vidlicový osemvalec dopovaný kompresorom, jeho výkon stúpol po úpravách na okrúhlych 600 koní. Vďaka nemu Project 8 zrýchli z 0 na 100 za 3,4 sekundy a pokračuje na maximálnu rýchlosť 320 kilometrov za hodinu. K tomuto zrýchleniu prispievajú aj osemstupňová prevodovka Quickshift, ktorá dokáže preradiť za 200 milisekúnd, opäť rýchlejšie, ako ktorýkoľvek iný Jaguar. Poháňané su všetky štyri kolesá, približne 75 percent výkonu putuje na zadnú nápravu. Ich opätovné zastavenie majú na starosti karbón-keramické brzdové kotúče. 75 percent je zhodou okolností aj podiel nových dielov na karosérii - so sériovou verziou XE zdieľa iba predné dvere a strechu. Na tomto sedane je všetko podriadené jedinému cieľu, a tým je rýchlosť. Výnimkou nie je ani výzor. Rozšírené blatníky ani masívny spojler tu nie sú na parádu, všetko má svoj účel. Zadné blatníky sú rozšírené na každej strane o 55 milimetrov, aby sa pod ne skryli 305 milimetrov široké okruhovo zamerané pneumatiky obuté na špeciálnych 20-palcových diskoch. Vpredu sa kvôli rozšíreným blatníkom dokonca presúvali aj svetlomety, každý o 14 milimetrov. Hoci to znie ako maličkosť, pri sériovej produkcii by sme sa s takýmto niečím nestretli. Kapota je zhotovená z uhlíkových vlákien, vďaka čomu je ľahšia o tri kilogramy. Rovnaký materiál bol použitý napríklad aj pri nárazníkoch. Na prednom nárazníku sa nachádza spojler, ktorý je nastaviteľný, rovnako ako mohutné krídlo na veku kufra. Na zadnom nárazníku môžeme vidieť difúzor a štyri koncovky, do ktorých ústi titánové výfukové potrubie. Vo vnútri napriek zameraniu na okruhy nájdeme luxusný interiér so špeciálnymi športovejšími sedadlami. Zadnú trojmiestnu lavicu nahrádzajú dve samostatné sedadlá. Ak si zvolíte okruhový balíček Track Pack, so zadnými sedadlami sa môžete celkom rozlúčiť. Na ich mieste nájdete ukotvené štvorbodové pásy, ktoré vodiča a spolujazdca pevne pripútajú do škrupinových sedadiel z uhlíkových vlákien. V oboch verziách nájdeme infotainment s 10,2-palcovou dotykovou obrazovkou a 12,3-palcový digitálny prístrojový panel pred vodičom. Ak sa rozhodnete previezť po okruhu nejakého známeho, určite ocení 4G WiFi hotspot, vďaka ktorému môže o tomto zážitku informovať na sociálnych sieťach až z ôsmich rôznych zariadení naraz. Každý kus bude upravený podľa prianí zákaznika, no cena sa bude pravdepodobne pohybovať okolo 170-tisíc eur, čo je takmer päťnásobok základnej ceny štandardného Jaguaru XE. Za túto cenu však máte zaručenú exkluzivitu, výroba bude striktne obmedzená na 300 ručne vyrobených kusov. Verejnosti sa predvedie na festivale rýchlosti v Goodwoode, prvé kusy by sa k zákazníkom mali dostať v máji roku 2018.


Vláda obvinila opozíciu v Hondurase z nepokojov v krajine

Vláda tvrdí, že opozícia organizuje protesty v krajine.

TEGUCIGALPA. Honduraská vláda obvinila politických rivalov prezidenta Juana Orlanda Hernándeza z toho, že si objednali "gangy", aby blokovali ulice a podnikli ďalšie násilnosti v rámci protestov voči sporným prezidentským voľbám, ktoré sa konali 26. novembra. Informáciu v sobotu priniesla agentúra AP. Vláda v piatok v noci uviedla, že "gangy sa snažili poškodiť Hondurasanov a zmocnili sa ciest s cieľom nastoliť chaos a stav teroru" v krajine na objednávku opozičného prezidentského kandidáta Salvadora Nasrallu a bývalého prezidenta Manuela Zelayu. Po sčítaní hlasov Najvyšším volebným tribunálom skončil Nasralla so 41.4 percentami za Hernándezom, ktorý získal 43 percent hlasov. Víťaz volieb však zatiaľ nebol vyhlásený. Zelaya bol zbavený moci po prevrate v krajine v roku 2009. Neskôr založil stranu, ktorá postavila ako prezidentského kandidáta Nasrallu. Nasralla obvinil Hernándeza z volebného podvodu. Najmenej 16 ľudí bolo zabitých počas násilností, ktoré vypukli po prezidentských voľbách.


Svetového výrobcu cementu podozrievajú z financovania teroristov

Francúzsko-švajčiarska spoločnosť LafargeHolcim čelí francúzskym vyšetrovateľom.

PARÍŽ. Prokuratúra v Paríži začala vyšetrovať francúzsko-švajčiarsku spoločnosť LafargeHolcim, ktorá je najväčším svetovým výrobcom stavebných materiálov. Spoločnosť je podozrivá z financovania teroristických aktivít v Sýrii a ohrozenia životov ľudí. Uviedla to v utorok agentúra Reuters s odvolaním sa na informované zdroje. Parížska prokuratúra sa touto kauzou začala zaoberať minulý piatok. Prípadu sa venujú traja vyšetrovatelia: jeden z nich sa špecializuje na boj proti terorizmu, zvyšní dvaja na finančné trestné činy. Oficiálny zástupca LafargeHolcim podľa Reuters odmietol záležitosť komentovať. V januári tohto roku sa spoločnosť LafargeHolcim ocitla v centre škandálu po tom, ako denník Le Monde napísal, že pobočka Lafarge v Sýrii v rokoch 2013-14 platila tretiu stranu, aby vyjednávala s niekoľkými ozbrojenými skupinami vrátane islamských extrémistov. Chcela tak dosiahnuť bezpečné presuny svojich zamestnancov a pokračovanie výroby v továrni v meste Džalabíja na severe Sýrie. Produkcia tejto cementárne zásobovala tretinu sýrskeho trhu. Továreň v Džalabíji fungovala do 19. septembra 2014. Vo firme sa následne začalo interné vyšetrovanie. Začiatkom marca skupina LafargeHolcim priznala, že jej pobočka v Sýrii platila ozbrojeným extrémistom za "ochranu" v snahe zachovať výrobu v jednom zo závodov v krajine Ľudskoprávni aktivisti, skupiny bojujúce za dodržiavanie etiky pri podnikaní, ako aj sýrski zamestnanci firmy Lafarge podali vo Francúzsku žalobu na výrobcu stavebných materiálov za jeho údajnú dohodu s IS. V snahe upokojiť situáciu generálny riaditeľ skupiny Eric Olsen koncom apríla oznámil, že sa k 15. júlu vzdá svojej funkcie.h


Učitelia zbierajú podpisy na zastavenie zákona o pedagogických zamestnancoch

Nový zákon okliešťuje kreditový systém a je v rozpore s iným zákonom, tvrdí Slovenská komora učiteľov.

BRATISLAVA. Desať organizácií pôsobiacich v oblasti školstva žiada stiahnutie návrhu nového zákona o pedagogických a odborných zamestnancoch. Ten je aktuálne v druhom čítaní a parlament by o ňom mal rokovať koncom mesiaca. Žiadosť o stiahnutie zákona iniciujú organizácie formou petície. V priebehu prvého týždňa ju podpísalo viac ako 6000 ľudí. "Ministerstvo školstva, ministerka (školstva, pozn. TASR) a vláda nevyužili veľkú šancu vytvoriť moderný zákon o pedagogických a odborných zamestnancoch, ktorý by im slúžil. Ktorý by zvýšil atraktivitu učiteľského povolania, ktorý by vychádzal z potrieb praxe, mal dostatočné finančné krytie a nebol by diskriminačný voči niektorým pedagogickým a odborným zamestnancom," uviedol v pondelok na tlačovej besede v Bratislave Vladimír Crmoman, prezident Slovenskej komory učiteľov. Signatári petície žiadajú, aby bol nový zákon ako základný statusový zákon pre pedagogických a odborných zamestnancov tvorený zákonne, transparentne a participatívne, s priestorom na otvorenú diskusiu všetkých aktérov. Upozorňujú, že aktuálne riešený zákon neprešiel pripomienkovým konaním, a to napriek tomu, že platná legislatíva vyžaduje zopakovanie pripomienkového konania pri každej zásadnej zmene. "Bol teda porušený zákon," zdôraznila Daniela Čorbová z petičného výboru, zastupujúca občiansku iniciatívu Kvalitné školstvo. Zákon zároveň podľa kritikov neprináša systémové zmeny, ale ponúka len riešenie čiastkových problémov. Chýba im napríklad diskusia naprieč celým spektrom škôl. Signatári poukazujú tiež na vzdelávanie a školenia učiteľov, ktoré sa však podľa nich neosvedčili a školy nevidia ich prínos, nedostatočný má byť tiež koncept vzdelávania riaditeľov škôl. Napriek tomu signatári pripúšťajú, že zákon prináša aj zopár pozitívnych zmien. Tie navrhujú dočasne riešiť novelou platného zákona. V prípade, že vláda a šéfka rezortu školstva Martina Lubyová (nominantka SNS) petícii nevyhovie, budú signatári apelovať na poslancov parlamentu, aby návrh nového zákona neschválili. Pokračujú zároveň v zbieraní podpisov. Dosiahnuť chcú desaťtisíc podpisov, čo je zákonný limit na to, aby mohli rokovať s ministerstvom školstva. "Hneď, ako dosiahneme desaťtisíc, budeme žiadať o rokovanie s vládou a ministerskou školstva," doplnil Crmoman. Rezort školstva však oponuje. Tvrdí, že zákon prešiel riadnym legislatívnym procesom s predĺženými lehotami. "Prináša tiež zvýšenie ochrany zamestnancov pred patologickým správaním, zníženie úväzkov vychovávateľov a výchovných poradcov pri zachovaní platov či posilnenie kariérového poradenstva pre žiakov," uvádza vo svojej reakcii odbor komunikácie a protokolu ministerstva školstva. Poukazuje zároveň na dodatočne vyrokované zmeny odborármi, napríklad aj na základe žiadosti Odborového zväzu pracovníkov školstva a vedy na Slovensku (OZPŠaV). Tú považuje ministerstvo za najreprezentatívnejšiu organizáciu zastupujúcu takmer päťdesiattisíc pedagogických a odborných zamestnancov, ako aj ďalších partnerských profesijných združení a asociácií. Zmeny sa týkali napríklad zlepšenia odmeňovania pracovníkov v rámci príplatkov za vzdelávanie. Oproti pôvodnému návrhu zákona sa rozšírili možnosti príplatkov za inovačné vzdelávanie, prechodné obdobie sa predĺžilo na sedem rokov, či rovnako platnosť príplatkov za vzdelávanie v profesijnom rozvoji. "Práve tento participatívny proces svedčí o tom, že počas celej tvorby zákona ministerstvo školstva rokuje s reprezentatívnymi organizáciami a zohľadňuje pripomienky a požiadavky z ich strany," poznamenalo ministerstvo. Na otázku, či rezort na základe petície zvažuje, resp. zváži stiahnutie zákona, ministerstvo neodpovedalo. Členmi petičného výboru sú zástupcovia Slovenskej komory učiteľov, občianskej iniciatívy Kvalitné školstvo, Asociácie súkromných škôl a školských zariadení Slovenska, Asociácie stredných zdravotníckych škôl SR, Slovenskej asociácie pedagogiky raného detstva, Zväzu maďarských pedagógov na Slovensku, Asociácie výchovných poradcov, Asociácie špeciálnych pedagógov škôl a poradní, MESA10 a Fóra proaktívnych škôl.


Nového tenisového kráľa urobil Lendl, tvrdí Hrbatý

BRATISLAVA. Mužský svetový tenis má od roku 2004 po ére Rogera Federera, Rafaela Nadala a Novaka Djokoviča na konci roka nového lídra Andyho Murrayho. Rodák zo škótskeho Dunblane potvrdil post jednotky v finále šampionátu ATP Tour v Londýne víťazstvom nad Djokovičom 6:3, 6:4. "Murray si miesto na tróne zaslúžil nielen pre nedeľňajšiu výhru, lebo byť svetovou jednotkou nie je o jednom turnaji, ale o vyrovnanej vysokej forme v priebehu celého roka," povedal bývalý slovenský daviscupový reprezentant a dvanásty hráč rebríčka Dominik Hrbatý. "Prvú polovicu sezóny mal lepšiu srbský tenista, no druhá už jasne patrila jeho britskému rivalovi. Bol to vzrušujúci súboj o tenisového kráľa." Hrbatý ukončil svoju kariéru v roku 2011, stihol si ešte zahrať s hráčmi takzvanej silnej štvorky. S novou jednotkou má dokonca aktívnu bilanciu 1:0. V osemfinále halového turnaja v Paríži 2006 zdolal vtedy mladíka Murrayho 7:6, 6:0. "Andy má neuveriteľnú obranu, čo je aj dnes veľmi vzácne," vravel Hrbatý. "Väčšina jeho hry sa zakladá na defenzíve, z nej prechádza do útoku. Súčasný tenis je hlavne o útočení. Aj Djokovič, Federer či Nadal stoja na základnej čiare a od prvej loptičky naháňajú súperov. No, samozrejme, majú aj výbornú obranu. U Murrayho je to však opačne. Najprv sa naučil hrať defenzívu a potom ju vyšperkoval útokom, k tomu pridal skvelý servis. Skombinoval to na jednotku. Teraz je najkomplexnejším hráčom na okruhu," dodal. Dvadsaťdeväťročný Murray je trojnásobným grandslamovým víťazom, má aj dve zlaté olympijské medaily a bol ústrednou postavou tímu Veľkej Británie pri vlaňajšom triumfe v Davisovom pohári. V júni tohto roku sa k Murraymu po trojročnej prestávke vrátil tréner Ivan Lendl. A v druhej časti sezóny ťahal britský tenista sériu 24 víťazstiev. Postupne vyhral turnaje v Pekingu, Šanghaji, vo Viedni, v Paríži a teraz aj šampionát v Londýne. "Keď bol Lendl prvý raz s Murraym, Andy vybojoval olympijské zlato v Londýne 2012 a priviedol ho aj k víťazstvu vo Wimbledone 2013," upozornil Hrbatý. Najprv sa naučil hrať defenzívu a potom ju vyšperkoval útokom, k tomu pridal skvelý servis. Skombinoval to na jednotku. Teraz je najkomplexnejším hráčom na okruhu "Potom Ivan od neho odišiel a Murray sa znova motal od druhého miesta renkingu nižšie - tak ako predtým. Lendl je späť a Murray opäť víťazí. To nie je náhoda. S návratom ostravského rodáka išli Andyho výkony o pätnásť - dvadsať percent hore, čo je možno práve ten rozdiel, ktorý ho z dvojky posunul na jednotku." Hrbatý sa dobre pozná s Lendlom, na turnajoch si všíma jeho prácu. Spomenul si na príhodu z Miami pred štyrmi rokmi, keď osemnásobný grandslamový víťaz rozbiehal spoluprácu s Murraym. "Andy hral zápas od jedenástej predpoludním, no Lendla som videl v areáli aj popoludní a neskoro večer. Vysvetľoval mi, že musí sledovať zápasy jeho budúcich súperov, analyzovať ich, aby mohol pre Murrayho prichystať taktiku na ďalší súboj. V tomto je perfekcionalista. Súperov má dokonale zmapovaných. Ja som to v kariére zažil s Marošom Vajdom, ktorý potom vyniesol na vrchol Djokoviča." Duel Murray - Djokovič o svetovú jednotku bude pokračovať aj v roku 2017. "Novak obhajuje v prvej polovici sezóny mnoho bodov, tituly na Australian Open aj na Roland Garros, a tak útok na lídra renkingu z jeho strany vidím reálny až v druhej časti," rozmýšľal Dominik Hrbatý. "Ťažko predvídať, v akej forme sa vrátia na turnaje tridsiatnici Federer s Nadalom, predsa už majú svoj vek a hlásia sa zranenia. Z mladšej generácie Miloš Raonič a Kei Nišikori nie sú takí komplexní hráči ako Murray s Djokovičom, a tak v tejto chvíli nevidím, kto by ich v budúcej sezóne mohol ohroziť," dodal Hrbatý. Podľa bývalého slovenského reprezentanta v priebehu dvoch či troch rokov príde k výmene silnej štvorky, na špičku sa budú tlačiť mladí hráči. Tento text ste mohli čítať vďaka tomu, že platíte za obsah. Vážime si to.


V Bratislave opravia poškodenú cestu pod Mostom Lafranconi

BRATISLAVA. Oddelenie správy komunikácií a stavebných činností v Bratislave začne v stredu 17. júla o 9:00 s odstraňovaním prepadov a opravou poškodeného povrchu vozovky Botanická – pod Mostom Lafranconi v celej šírke cesty. Uviedla to bratislavská mestská časť Karlova Ves na svojej internetovej stránke.Práce sú rozdelené na dve etapy. V prvej etape uzatvoria dva jazdné pruhy a odbočiť bude možné len v smere na Patrónku. Počas druhej etapy uzatvoria jeden jazdný pruh, vodiči budú môcť odbočiť v smere na Patrónku, ale odbočenie na Botanickú ulicu od Ilkovičovej ulice nebude možné. Predpokladané ukončenie prác je 31. júla 2019 o 17:00.


Známy americký šíriteľ hoaxov na internete Paul Horner zomrel

Našli ho v posteli bez známok násilia, mohlo ísť o náhodné predávkovanie liekmi.

PHOENIX. Známy šíriteľ nepravdivých správ na internete Paul Horner počas amerických prezidentských volieb v roku 2016 zomrel neďaleko Phoenixu v štáte Arizona vo veku 38 rokov. Hovorca úradu šerifa v arizonskom okrese Maricopa, Mark Casey, v utorok informoval, že úrady našli Hornera 18. septembra mŕtveho v jeho posteli. Casey povedal, že okresný súdny lekár vykonal pitvu, ktorou sa nezistili žiadne znaky násilnej smrti. Hovorca dodal, že Horner mal už v minulosti problémy so závislosťou od liekov na predpis a "dôkazy z miesta smrti naznačujú, že mohlo ísť o náhodné predávkovanie". Horner bol známy písaním nepravdivých historiek a šírením internetových hoaxov, ktoré často nachádzali na Facebooku a iných sociálnych sieťach tisíce dôverčivých fanúšikov. Medzi týmito správami bola aj jedna, ktorá nepravdivo tvrdila, že americký prezident Barack Obama je homosexuál a radikálny moslim; ďalšia zasa tvrdila, že protestujúcim platili tisíce dolárov za to, aby demonštrovali na predvolebných zhromaždeniach Donalda Trumpa uchádzajúceho sa o Biely dom. Horner získal väčšiu dôležitosť práve počas prezidentskej kampane, keď súperili Trump a Clintonová a falošné správy sa na sociálnych sieťach šírili ešte intenzívnejšie. Horner v interview pre americký denník Washington Post v roku 2016 vyhlásil, že Trump získal Biely dom vďaka nemu. Horner dodal, že podporovatelia Trumpa si nepreverovali fakty v jeho odkazoch, kým ich zverejnili. Hornerov brat J.J. uviedol, že Paul bral svoju prácu ako satiru. A vysvetlil, že jeho brat mal už v mladosti jedinečné "oko" na klamlivé informácie a pokrytectvo, čo neskôr v internetovom svete "zabralo". "Myslím, že za veľkou časťou jeho práce bola veľká genialita. Posúval myšlienky, ktorým ľudia chceli veriť alebo ich pokladali za možné," uviedol brat. Paul podľa jeho slov kreslil od detstva politické karikatúry a zaujímal sa o politiku. Hovorca úradu šerifa v Maricope ešte informoval, že sa čaká na výsledky toxikologických testov. Prípad zostane dovtedy otvorený.


Šéfka Fed-u signalizovala, že centrálna banka zvýši úroky na marcovom zasadaní

Podľa mnohých ekonómov sa zdá zvýšenie úrokov tento mesiac isté.

WASHINGTON. Šéfka amerického Federálneho rezervného systému (Fed) Janet Yellenová naznačila, že centrálna banka USA pravdepodobne tento mesiac opäť zvýši úrokové sadzby. Yellenová v piatkovom prejave v Chicagu uviedla, že Fed očakáva stabilné zlepšovanie ekonomiky. Na zasadaní 14. a 15. marca podľa jej slov budú tvorcovia menovej politiky "hodnotiť, či nezamestnanosť a inflácia sa naďalej vyvíjajú v súlade s našimi očakávaniami".Podľa mnohých ekonómov sa zdá zvýšenie úrokov tento mesiac isté, ak pravidelná mesačná správa o tvorbe pracovných miest v USA, ktorú zverejnia budúci týždeň, nebude nečakane nepriaznivá. "Fed úroky zvýši, ak budúcotýždňová správa o tvorbe pracovných miest nebude katastrofálna," povedal Ian Shepherdson, ekonóm spoločnosti Pantheon Macroeconomics. "To je nepravdepodobné, takže očakávame zvýšenie úrokov," dodal.Napríklad štvrtková vládna správa ukázala, že počet nových nezamestnaných v USA, ktorí požiadali o štátnu podporu, minulý týždeň klesol na najnižšiu úroveň za takmer 44 rokov. Inflácia v USA stabilne rastie a v januári boli ceny medziročne vyššie o 1,9 percenta. Inflácia s tak dostala tesne pod úroveň 2 percentá, ktorú si Fed želá dosiahnuť.


Mali pomáhať marketingovým firmám, v skutočnosti špehovali pre vládu

Ktokoľvek pracuje s veľkým množstvom dát, je v podozrení, že v zákulisí robí veci s ktorými sa nerád chváli.

SAN FRANCISCO, BRATISLAVA. Finančníci pomocou analytických nástrojov pozorne sledujú, čo sa deje na sociálnych sieťach. Ak zachytia správne signály včas, môžu nakúpiť akcie firiem skôr, ako ich cena začne rásť. Podobne sa správajú aj marketingové firmy a veľkí predajcovia. Práve takéto analytické služby poskytuje firma Geofeedia, ktorá od Facebooku, Twitteru a Instagramu získala prístup k príspevkom na serveroch. Teraz sa ukázalo, že technológie, ktoré mali pomáhať firmám pri podnikaní, zneužila na špehovanie pre vládne agentúry. Podľa BBC Geofeedia úzko spolupracovala s vládnymi agentúrami, aby pre ne vydolovala bez podozrenia dáta o kritických udalostiach. Organizácia ACLU zdokumentovala internú komunikáciu, pri ktorej sa hovorí o špehovaní podporovateľov a účastníkov protestu, ktorý sa udial v roku 2014 po vražde občana políciou. Je zrejmé, že na pozadí prebehlo oveľa viac podobných akcií a nástroj, ktorý mal marketingovo zúročiť informácie zo sociálnych sietí, slúžil polícii ako skryté vrátka pre dolovanie dát. Facebook aj Twitter preto Geofeedii pozastavili prístup k systémom pre porušenie zmluvných podmienok. Tak, ako sa pred časom ukázalo, že Yahoo slúžilo vládnym agentúram pre špehovanie e-mailovej komunikácie, podobná spolupráca existuje naprieč celým technologickým spektrom. Je preto naivné dúfať, že internetové súkromie skutočne existuje.


Pánik s Tatarom sú mimo postupových pozícií. Boj o play off NHL vrcholí

NEW YORK. Základná časť zámorskej hokejovej NHL vyvrcholí už v sobotu 6. apríla. Do jej záveru odohrá väčšina tímov ešte dva zápasy, v ktorých sa bude bojovať o posledné štyri miestenky do play off. Istotu účasti vo vyraďovacích bojoch o Stanleyho pohár má aktuálne dvanásť klubov s viacerými Slovákmi na súpiske. Víťaz základnej časti je jasný už dávnejšie, hráči Tampy Bay Lightning vrátane slovenského obrancu Erika Černáka si prebrali Prezidentskú trofej minulý týždeň a zároveň ovládli aj hodnotenie Východnej konferencie. Z tejto polovice súťaže postúpia do pla off okrem Tampy aj hokejisti Bostonu Bruins (Zdeno Chára, Jaroslav Halák), Washingtonu Capitals, Toronta Maple Leafs (Martin Marinčin) a New Yorku Islanders. Veľmi blízko miestenky do play off je Pittsburgh Penguins, ale o ďalšie dve postupové priečky bojujú až tri tímy. Carolina Hurricanes má po 80 dueloch na konte 95 bodov, po 94 bodov majú Columbus Blue Jackets a Montreal Canadiens s Tomášom Tatarom. Kanadský klub je však v najhoršej východiskovej pozícii, pretože v základnej časti dosiahol menej víťazstiev v riadnom hracom čase alebo predĺžení ako Columbus. Navyše, čakajú ho duely proti dvom náročným protivníkom - Washingtonu Capitals a Torontu Maple Leafs. V západnej polovici súťaže s určitosťou triumfuje Calgary Flames. Záverečné vystúpenia v základnej časti môžu dohrať bez stresu aj vo Winnipegu Jets, Nashville Predators, St. Louis Blues, San Jose Sharks, Vegas Golden Knights a Dallase Stars. Poslednú miestenku do play off momentálne držia v rukách hokejisti Colorada Avalanche, ktorým stačí na spečatenie postupu získať v nasledujúcich dvoch zápasoch minimálne jeden bod. Pred najbližším prenasledovateľom - Arizonou Coyotes s Richardom Pánikom - majú štvorbodový náskok. Coyotes by sa mohli prebojovať do play off jedine v tom prípade, že by dvakrát zvíťazili a Colorado by už nebodovalo. Tesne pred koncom základnej časti sú už známe aj dve dvojice prvého kola play off. Vo Východnej konferencii si zmerajú sily Boston a Toronto, v Západnej konferencii sa chystá súboj San Jose - Vegas.


Za útoky na amerických diplomatov je podľa Trumpa zodpovedná Kuba

Diplomati začali v Havane trpieť rôznymi chorobnými príznakmi.

WASHNGTON. Americký prezident Donald Trump v pondelok vyslovil presvedčenie, že Kuba "je zodpovedná" za "veľmi nezvyčajné" útoky na amerických vládnych zamestnancov v Havane. Informovala o tom agentúra AP. Trump nevysvetlil, či sa domnieva, že Kuba spáchala útoky alebo iba nesie zodpovednosť, pretože k nim došlo na kubánskej pôde. Predtým sa Trumpova administratíva vyjadrila, že Kuba je zodpovedná za bezpečnosť amerických pracovníkov v krajine, ale neobvinila Kubu z týchto útokov. Minulý týždeň personálny šéf Bieleho domu John Kelly uviedol, že podľa USA mohla Kuba útokom zabrániť. Avšak preto, lebo Kuba prísne kontroluje bezpečnosť na ostrove, a nie preto, lebo sa USA domnievajú, že za útokmi je prezident Raúl Castro. Podľa Washingtonu začalo 22 amerických diplomatov a ich rodinných príslušníkov postupne od konca vlaňajška trpieť rôznymi chorobnými príznakmi. Niektorým diagnostikovali mierne poškodenie mozgu, trvalú stratu sluchu či otras mozgu. Iní trpeli žalúdočnou nevoľnosťou, bolesťami hlavy a zvonením v ušiach alebo sa nedokázali sústrediť či spomenúť si na bežné slová. Podľa amerických vyšetrovateľov je možné, že išlo o útoky na zdravie nejakým zvukovým prístrojom. Kubánsky minister zahraničných vecí Bruno Rodríguez koncom septembra na návšteve Washingtonu trval na tom, že jeho vláda nemá nič spoločné s neobjasnenými "útokmi" na zdravie amerických diplomatov.


Líder sa vytrápil s Miškovcom, nováčik doma opäť uspel. Z výhry sa tešil aj Slovan
Tipsport liga
 SHL
 Česká liga
 KHL

BRATISLAVA. Hokejisti HK Dukla Ingema Michalovce triumfovali aj v piatom tohtosezónnom domácom vystúpení v najvyššej slovenskej súťaži. V piatkovom dueli 9. kola Tipsport ligy pocítili nováčikovský elán Zemplínčanov aj hráči HC Mikron Nové Zámky, ktorí na východe republiky podľahli vysoko 1:4. Líder tabuľky z Košíc triumfoval nad susedom z neďalekého Miškovca 3:2 až po samostatných nájazdoch. Majstrovská Banská Bystrica musela v derby na zvolenskom ľade doťahovať jednogólové manko, no v neskoršom priebehu si viackrát vytvorila najtesnejší náskok. Na gól Mitchella Blaka Wahla z 52. minúty už domáci nenašli odpoveď a hostia tak vyhrali pod Pustým hradom 4:3. Rovnakým výsledkom, akurát po predĺžení, triumfoval aj bratislavský Slovan v Nitre, v 63. minúte sa hrdinom zápasu stal obranca Eduard Šedivý. Tipsport liga - 9. kolo: Góly: 2. Giľák (Linet, Kolba), 7. Hvila (Galamboš, Mesaroš), 22. Mašlonka (Dalhuisen, Lalancette), 37. Lalancette (Juusela, Kolba) - 55. Bajtek (Ordzovenský, Jurík) Rozhodovali: Korba, Juhász - Beniač, Soltész, vylúčení: 11:8 na 2 min, navyše: Mesikämmen 5+DKZ za napadnutie hlavy a krku a 10 min za nešportové správanie, presilovky: 2:0, oslabenia: 0:0, 3527 divákov Michalovce: Trenčan - Mesikämmen, Dalhuisen, Ventelä, Vorobjov, Kolba, Bdžoch, Zekucia - Mašlonka, Lalancette, Juusela - Mesaroš, Galamboš, Hvila - Giľák, Linet, Safaralejev - Chalupa, Toma, Hamráček - Borov Nové Zámky: Kristín - Drtina, Hain, Pavúk, Mikuš, Hatala, Ordzovenský, Ondrušek, Dlugoš - Pospíšil, Hruška, Jurík - Bajtek, Urban, Stupka - Rogoň, Fábry, Mikula - Bečka, Kováčik, Andrisík Góly: 15. Haščák (Repe, Chovan), 32. Milý (Slovák), rozh. sam. nájazd Haščák - 9. Beauviller (Beach, Rodman), 50. Beach (Beauviller, Vandane) Rozhodovali: Kalina, Rencz - Kis-Király (obaja Maď.), Jobbágy, vylúčení: 5:7 na 2 min., navyše Beach (Mišk.) 10 min. za nešportové správanie, presilovky: 1:1, oslabenia: 0:0, 4335 divákov Košice: Košarišťan - Slovák, Koch, Růžička, Repe, Bučko, Cibák - Majdan, Chovan, Haščák - Klhůfek, Skokan, Bezúch - Rapáč, Bortňák, Belluš - Milý, Suja, Jokeľ Miškovec: Rajna - Ross, Dudás, Göz, Vandane, Szirányi, D. Kiss, Láda, Vojtkó - Rodman, Vas, Részegh - Beach, Galanisz, Magosi - Beauviller, Harrison, Miskolczi - Ritó, Lövei, P. Kiss Peter Draisaitl, tréner HC Košice: "Dnes sme hrali prevažne dobrý hokej. Najmä v druhej tretine sme mohli súperovi odskočiť na výraznejší gólový rozdiel. Brankár hostí Rajna nám zmaril viacero veľkých šancí. Veľká pochvala patrí našej štvrtej formácie, ktorá hrá stále výborne a dnes sa zásluhou Juraja Milého presadila aj gólovo. Miškovec bol veľmi nebezpečný v presilovkách." Marcel Rodman, tréner DVTK Jegesmedvék Miškovec: "Vedeli sme, že nás čaká ťažké stretnutie. Košický tím mal za sebou niekoľko víťazstiev, doma je veľmi silný. Prvých štyridsať minút to dokazoval aj na ľade, my sme však v tretej tretine ukázali charakter a vďaka tomu sme získali aspoň bod. V predĺžení sme mohli získať aj druhý, žiaľ, nepodarilo sa. Celkovo to však bol z našej strany dobrý výkon." Góly: 21. Surový (Valent, Gašpar), 37. Surový, 42. Čacho (Král, Žilka), 48. Šišovský (Golian, Zuzin), 52. Gašpar (Gachulinec), 55. Valent (Gašpar, Golian) - 29. Kriška (Ró. Huna), 46. Sukeľ (Kurali, Macík) Rozhodovali: Müllner, Tvrdoň - Smrek, Ordzovenský, vylúčení: 6:4, presilovky: 0:1, oslabenia: 0:0, 423 divákov Detva: Petrík - Chovan, Andersons, Kuklev, Golian, Jendroľ, F. Fekiač, Gachulinec - Sýkora, Zuzin, Šišovský - Gašpar, Valent, Surový - Žilka, Podešva, Král - Török, Čacho, Čenka - Ľupták Liptovský Mikuláš: Zalivin (55. Bátory) - Oško, Kurali, Smutný, Cebák, Petran, Droppa, Mezovský, Nemec - Ri. Huna, Ro. Huna, Kriška - J. Sukeľ, Uhrík, Ru. Huna - Vybiral, Ozolins, Macík - Lištiak, Piatka, Kalousek Góly: 26. Kollár (Scheidl), 31. Scheidl (Pupák), 51. Minárik (Korím, Pätoprstý) - 31. Puliš, 39. Žitný (Kukumberg, Šedivý), 43. Sersen (Miklík, Podlipnik), 63. Šedivý (Zigo, Vandas) Rozhodovali: Nikolic (Rak.), Štefik - Gegáň, Synek, vylúčení: 6:2, presilovky: 0:3, oslabenia: 0:0, 3616 divákov Nitra: Hanuljak - Mezei, Morrison, Olsen, M. Versteeg, Pupák, Rais, A. Sloboda, Korím - Hrušík, Kerbashian, Lušňák - Fominych, Kollár, Csányi - Scheidl, Čaládi, Rác - Pätoprstý, Minárik, Tábi Slovan: Brust - Sersen, Bačik, Meszároš, Štajnoch, Podlipnik, Šedivý, Hudec - Abdul, Zigo, Vandas - Pance, Viedenský, Kukumberg - Matoušek, Puliš, Žitný - R. Bondra, Urbánek, Miklík - D. Jendek Tomáš Chrenko, tréner Nitry: "Gratulujem súperovi k víťazstvu za dva body. My sme spokojní s naším výkonom. Takto si predstavujeme hru Nitry v každom zápase. Bojovne, do úplného konca, čo následne ocenia aj diváci. Zároveň som rád, že to bol výborný zápas aj zo strany Slovana. Takto by mala vyzerať liga. Plný štadión, emócie, góly, napätie až do konca. Sme trochu nešťastní, že sme nevyhrali aspoň za dva body. V predĺžení sme trafili tyčku a šťastena sa nepriklonila na našu stranu v tomto prípade. Napriek tomu ďakujem chalanom za výkon a verím, že v nedeľu to bude ešte lepšie." Rudolf Jendek, asistent tréner Slovana: "Čakali sme, že po výmene trénera bude Nitra agresívna a bude dobre korčuľovať. To sa aj potvrdilo. V úvode sme mali dve vyložené šance, ktoré sme nepremenili. Následne sa hra vyrovnala. Mali sme množstvo presiloviek, ktoré sme nedokázali využiť, čo nás mohlo stáť všetky body. Musím chlapcov pochváliť, že hrali až do konca a nakoniec sa nám podarilo získať dva body." Góly: 11. McPherson (Corrin, Trotter), 20. B. Mráz (Kelemen, Lowney), 43. B. Mráz (Špirko) - 15. Ďatelinka (Šoltés, Bartánus), 16. Jääskeläinen (Hickmott, Wahl), 33. Kabáč (Ďatelinka, Gabor), 52. Wahl (Hickmott, Jääskeläinen) Rozhodovali: D. Konc st., Fridrich - Krajčík, J. Konc ml., vylúčení: 4:9, navyše: J. Brejčák 10 minút za napadnutie hlavy a krku, Nemčík 10 minút za nešportové správanie sa (obaja Banská Bystrica), presilovky: 2:0, oslabenia: 0:0, 3890 divákov Zvolen: T. Tomek (59.-59. Hollý) - Lowney, Švarný, Maier, Drgoň, Betker, Corrin, Fatul - B. Mráz, Špirko, Kelemen - Thompson, Preisinger, Handlovský - McPherson, Trotter, Bonis - Marcinek, M. Halama, S. Petráš Banská Bystrica: Beskorowany - Southorn, Mihálik, J. Brejčák, Ďatelinka, Biro, Nemčík, Petrinec - Jääskeläinen, Hickmott, M. Lunter - Lamper, A. Šťastný, Šoltés - Bartánus, Wahl, Fafrák - Gabor, Bubela, Kabáč Andrej Podkonický, tréner Zvolena: "Mne sa tento zápas hodnotí ťažko, pretože sme podali veľmi dobrý výkon a od polovice zápasu sme si vytvorili veľmi veľa šancí. Žiaľ, nevyužili sme mnoho z nich. V tretej tretine sme dominovali, ale dali sme o gól menej než súper. Som hrdý na tento výkon. Dúfam, že v ňom budeme pokračovať aj naďalej. Teda, že takýto tímový a bojovný výkon podáme aj v ďalších zápasoch." Dan Ceman, tréner Banskej Bystrice: "Tento zápas mal všetko, čo mal mať, čiže góly, dobrý defenzívny aj ofenzívny hokej i fanúšikov na štadióne. Nechýbali ani kontroverzné rozhodnutia, príliš veľa sa toho dnes na ľade dialo. Súperovi sme však nechávali aj príliš veľa priestoru v strednom pásme a potom mali veľa práce naši obrancovia. Viackrát nás podržal brankár Beskorowany. Som rád, že obrancovia veľa zložitých situácii okolo bránky vyriešili. Dobre sme zvládli aj oslabenia, hoci sme v nich inkasovali dva góly. Zápas mohol skončiť hocijako, vyhrali sme napokon my, za čo som nesmierne rád." Góly: 31. Macaulay (Langkow, Orban), 49. Langkow (Orban, Bodó) - 59. Alderson (McCormack, Mikyska) Rozhodovali: Výleta, Goga - Konc ml., Orolin, vylúčení: 8:5 na 2 min, navyše: Sládok 10 min za nešportové správanie - Strech 10 min za nešportové správanie, presilovky: 1:0, oslabenia: 0:0, 490 divákov Budapešť: Bálizs - Macaulay, Reiter, Carlisle, McNally, Orbán, Garát, Dóczi - Bodó, Langkow, Orban - Sorfon, Pitt, Terbócs - Nagy, Strech, Klempa - Szigeti, Majoross, Pápa - Schlekmann Trenčín: Tomek - Rajnoha, McCormack, Štach, Bokroš, Kajínek, Sládok, Stacha - Sojčík, Mikyska, Alderson - Lapšanský, Sádecký, Coughler - Džugan, J. Švec, Hlinka - Ďurina, Ferenyi, Luhový - Chromiak


PRÍBEHY PAMÄTNÍKOV OD POST BELLUMGajdošík: Kto mal stranícku knižku, ten mal aj pravdu

Pomáhali Židom aj partizánom, po vojne z nich spravili nepriateľov.

Anton Gajdošík sa narodil 23. júla 1933. Pochádza z obce Horný Moštenec, ktorý je terajšou mestskou časťou Považskej Bystrice. Bol najmladším spomedzi šiestich detí a jeho detstvo bolo tak ako detstvo mnohých vtedajších chlapcov späté s rodinným hospodárstvom, zvieratami a pôdou, v čom mu bol otec Valent Gajdošík, spoločne s matkou Katarínou Gajdošíkovou (rod. Galomičovou) odjakživa príkladom. „Otec bol skromný, ale skúsený rozvážny človek. Prešiel si štyrmi rokmi ťažkej vojenskej služby počas 1. svetovej vojny, bojoval na viacerých frontoch, viackrát bol ranený a mal triezvy pohľad na veci, ako aj úctu k životu. Táto jeho rozvážnosť sa nám mala ešte zísť v období, keď našu obec zasiahli vojnové časy.“  Dospievanie a školské časy sa rýchlo zmenili v očiach mladého Antona na dobrodružné obdobie plné uniforiem a vojnových okolností po vypuknutí SNP v auguste 1944. Horný Moštenec sa stal na dlhú dobu miestom, kde sa striedali vojenské posádky oboch znepriatelených strán. Partizáni zvykli chodievať do dediny dopĺňať potravinové zásoby, nemecké posádky v súčinnosti s oddielmi Hlinkovej Gardy zas prehľadávať domy a vykonávať represívne zatýkacie akcie. Na prítomnosť partizánov si očami jedenásťročného chlapca spomína aj samotný Anton: „Otec s nimi vychádzal dobre, keď prišli a niečo potrebovali, rád im pomohol. Zväčša to boli potraviny, prípadne šatstvo. Partizánsky veliteľ mu dokonca vystavil dekrét, ktorý potvrdzoval jeho pomoc odboju.“  Istý čas dokonca rodina Gajdošíkovcov ukrývala aj židovského zememerača Ing. Ľudovíta Berkoviča, ktorý ich prišiel požiadať o pomoc v hraničnej situácii po potlačení povstania: „V našej obci pracoval ako zememerač, po čase sa však pridal k partizánom a pripojil sa k odboju. Počas jedného pochodu ich však v obci Pružina prekvapili Nemci a celú jednotku rozprášili. Podarilo sa mu uniknúť, avšak nemal sa kam vrátiť, ako Žid a povstalec by nemal žiadnu nádej na prežitie. Otec ho ukryl u nás v senníku, nosil mu stravu a staral sa o neho. Nám ako deťom samozrejme o tom moc nehovoril, aby sme ho neprezradili. Ja sám som ho objavil v tom senníku len náhodou. Rýchlo som však pochopil, že treba mlčať. Strávil tam celý zvyšok vojny, až do príchodu spojeneckých vojsk.“  Ako to častokrát býva v krízových časoch sa najviac prejavia skutočné charaktery ľudí a inak tomu nebolo ani v Hornom Moštenci. Raz prišlo anonymné udanie na suseda, ktorý pomohol partizánom: „Jedného dňa prišla do našej obce početná skupina partizánov, pravdepodobne z Čiech, podľa reči. Ubytovali sa aj v dome miestneho občana Mateja Pauleca, ktorého poprosili o civilné šaty a odložili si u neho pušky a vojenské oblečenie. Dodnes sa nevie prečo, ale niekto ho udal. Zakrátko prišla po neho nemecká posádka, ktorá ho zatkla.  Odvliekli ho do Prečína, kde sídlil útvar Gestapa a podrobili krutému mučeniu. Našli u neho v humne ukryté spomínané uniformy aj zbrane. Odvliekli ho do koncentračného tábora Mauthausen. Podľa jedného z väzňov, ktorý pobyt v tomto tábore prežil a poznal ho, bol zlikvidovaný po tom, ako sa u neho objavila kožná choroba. Už sa nikdy nevrátil a zostali po ňom tri deti. Nikdy sa neprišlo na to kto ho udal, ani aký mal z toho prospech, ale ten človek nemohol mať svedomie.“  Gajdošíkovci zažili na vlastnej koži pobyt aj prechody rôznych armád. Od partizánov, povstalcov, cez nemecké oddiely a príslušníkov Ruskej oslobodeneckej armády generála Vlasova (tzv. vlasovcov), až po prechod frontu a postupujúcich príslušníkov rumunskej armády. Smutnou udalosťou na sklonku vojny bolo aj bombardovanie Považskej Bystrice spojeneckými vojskami 16. apríla 1945. V meste sídlila fabrika na výrobu zbraní a streliva, mesto bolo v tej dobe už súčasťou bojovej zóny a hemžilo sa to tam viacerými vojakmi nepriateľských armád. Počas niekoľkých náletov dopadli bomby aj na civilné objekty. Celkovo umrelo počas náletov 14 miestnych obyvateľov a boli spôsobené rozsiahle materiálne škody. Vojnové časy nakoniec predsa len pominuli a rodina Gajdošíkovcov sa tešila, že z tejto hektickej doby vyviazli živí a zdraví. Túžili sa venovať opäť svojmu hospodárstvu a tešiť sa z plodov poctivej práce. Geopolitická hra dejín a povojnové usporiadanie Európy však vrhla obnovené Československo do rúk komunistického bloku, v ktorom to statkári a hospodári nemohli mať jednoduché. V roku 1948 ukončil Anton základné školské vzdelanie a pomáhal rodičom obrábať hospodárstvo. V neskoršom období sa zamestnal v Považských strojárňach (vtedajšie Považské Strojárne Klementa Gottwalda), kde dostával pevnú mzdu. Pracoval tu po zaškolení ako frézar v úseku výroby súčiastok pre opätovne sa rozbiehajúci zbrojný priemysel, symbolizujúci príchod éry studenej vojny. Po februárovom prevrate v roku 1948 sa v krajine ujali moci komunisti a postupne, po vzore sovietskych súdruhov stanovili za jeden z hlavných cieľov kolektivizáciu poľnohospodárstva zakladaním lokálnych buniek JRD, kam mali ľudia odovzdávať svoj po generácie zveľaďovaný majetok. To sa samozrejme stretlo s nevôľou obyvateľstva a rovnaký postoj zdieľal aj Antonov otec. „Rodičia doplatili na to, že mali 10 hektárov pôdy, ktorá padla do oka miestnym agitátorom. Označili nás za kulakov, pretože otec odmietal svoj majetok odovzdať družstvu.“ Keď to nešlo po dobrom začali miestne úrady odobrené štátnou mocou tlačiť na hospodárov zavádzaním čoraz neúnosnejších povinných odvodov úrody, tzv. kontingentov. Istý čas sa rodine vďaka nesmiernemu uskromňovaniu darilo dodávky spĺňať, avšak nakoniec straníci dosiahli svoj cieľ. Otec nestihol odovzdať dostatočný objem a stal sa okamžite terčom perzekúcií: „Otca označili za sabotéra, ktorý úmyselne maril zásobovanie pracujúceho ľudu. Skrátka klasická hra so slovíčkami a očierňovanie jeho osoby. V roku 1952 bol zatknutý a poslaný na 4 mesiace do väzenia v Ružomberku. Ako rodina sme túto krivdu veľmi ťažko znášali, pretože sme vedeli, že je nevinný. Celý život pomáhal ľuďom a nakoniec takto dopadol.“  V tej chvíli padol tieň nedôveryhodných občanov v rámci kádrových posudkov na celú rodinu Gajdošíkovcov. Antonovi sa navyše blížilo obdobie absolvovania povinnej vojenskej služby, ktorá sa nakoniec stala jednou z najťažších skúšok jeho života. Na jeseň roku 1953 prišiel Antonovi povolávací rozkaz. Jeho kroky viedli spočiatku do prijímacieho tábora vo Vratimove: „Tu som pochopil, kde sa práve nachádzam. Vysvetlili nám, že sme politicky nespoľahliví a podliehame klasifikácii „E“, ktorou sa takíto občania označovali. Nemali sme dôveru na službu so zbraňou a naša prevýchova mala spočívať v ťažkej baníckej práci pre zabezpečenie socialistického hospodárstva.  Začalo mi dochádzať čo bude na najbližšie roky môj údel, ako aj to, že som sa ocitol v trestanom útvare, ako syn údajného nepriateľského kulaka.“ Po mesačnom zácviku presunuli Antona spoločne s jeho jednotkou do Petřvaldu, kde v bani „Július Fučík 1“ okúsil trpké podmienky pracujúcich PTP-ákov. „Šachty boli úzke, niekde sa dalo fárať len ležmo, alebo kolenačky. Neznesiteľná horúčava nás prinútila pracovať nahých. Boli to úseky, ktoré robili len trestaneckí vojaci a neboli určené civilným baníkom.“  Kruté pracovné tempo si vyžiadalo svoju daň. Dvaja vojaci z Antonovej roty v dôsledku závalu zahynuli, on samotný utrpel napriek obozretnosti počas svojej služby dva úrazy. Prvýkrát mu padajúca hornina prerazila prilbu a spôsobila úraz hlavy. Z tohto zranenia sa zotavil rýchlo. Neskôr však utrpel vážnejší úraz, pri ktorom mu opäť kus horniny presekol nohu, čo si vyžiadalo dlhšiu hospitalizáciu. Len svojej mladosti a húževnatosti vďačí Anton za to, že sa z týchto zranení dostal opäť na pracovisko a pomáhal svojim kamarátom v ich ťažkej práci: „Vznikli tam kamarátstva, ktoré nás spájali na dlhé roky. V bani je človek odkázaný jeden na druhého a od človeka vedľa vás závisí aj váš život. To nás stmelilo a snažili sme sa ten údel niesť s akýmsi humorom. Počas vychádzok sme sa zabávali a skúšali nachvíľu zabudnúť na neistotu zajtrajšieho dňa.“  Po reorganizácii útvarov PTP na útvary TP (Technické Prápory) v roku 1954, ktorá súvisela s politickými okolnosťami a smrťou Josifa Stalina a Klementa Gottwalda bola vojakom zrušená klasifikácia „E“ označujúca triedneho nepriateľa. Pre Antona a ďalších vojakov to však prakticky nič neznamenalo, celý zvyšok vojenskej služby strávil v útrobách bane dolujúc uhlie z najnedostupnejších a najnebezpečnejších úsekov. Na základe mimoriadnej vojenskej situácie mu plánovali vojenskú službu predĺžiť o ďalší rok. Nakoniec však nadsluhoval len dva mesiace, a tak sa živý a zdravý po 26 mesiacoch úmornej práce vrátil v roku 1955 naspäť domov k hospodárstvu. Neustále však prebiehal agitačný boj a bolo treba vymyslieť akým spôsobom sa vysporiadať s vládnucou mocou tak, aby už nikto z rodiny nebol viac prenasledovaný. Anton si uvedomoval, že problémy neprestanú, kým niečo neurobí, a tak zanechal možnosť práce v miestnych Považských Strojárňach, kde by mal istejší príjem a sám sa ponúkol pracovať pre JRD Horný Moštenec. „Majetok družstvo aj tak zákonom zabralo a otec s rodinou už mali toho dosť. Chcel som sa o rodinu postarať a povedal som, že im tam budem teda ja toho otroka robiť. Spočiatku bola práca neistá a organizácia katastrofálna. Tam sa presne ukázala realita tej doby. Kto mal stranícku knižku, ten mal aj pravdu a patent na rozum. Hoci to boli prevažne hlúpi a práce v poľnohospodárstve neznalí ľudia. Nevyberali odborníkov, ale straníkov. A na tom celý ten systém nakoniec skolaboval, na prebytok ega a nedostatok triezveho rozumu.“  Anton sa v roku 1959 oženil s Jozefínou Kudlovou, s ktorou sa im postupne narodili dcéry Janka, Marta, Viera a Milada. Rodina si prešla aj neľahkým obdobím normalizácie a v roku 1989 sa príchodom Nežnej Revolúcie zbavil Anton konečne jarma minulosti, ktoré ho ťažilo. V roku 1991 nastúpil do predčasného dôchodku a poslednou ranou, ktorú mu osud uštedril bola strata milovanej manželky v roku 2004. V súčasnosti je spoločne s ďalšími perzekovanými obeťami komunizmu členom Konfederácie Politických Väzňov Slovenska, ako aj držiteľom viacerých vyznamenaní, z ktorých posledné mu udelil minister obrany Slovenskej republiky, ako jednému z mála žijúcich obetí prenasledovania 50-tych rokov. V súčasnosti žije Anton Gajdošík obklopený láskou najbližších naďalej vo svojom rodnom Hornom Moštenci. Post Bellum v spolupráci s domovom pre seniorov Ohel David už druhý rok priebežne pracuje na projekte pod názvom "Stretnutie tých, čo prežili Shoah". Jeho výstupom bude kniha s príbehmi preživších holokaustu, ktorí boli súčasťou Ohel David počas jeho dvadsať ročnej existencie. Najväčšia časť práce nás čaká počas leta, aby sme pokojne mohli knihu uviesť do života začiatkom decembra 2018. Teraz však potrebujeme aj vašu pomoc. Podporou projektu na Startlabe nám môžete pomôcť zachovať ich mimoriadne dôležité výpovede a svedectvá aj pre ďalšie generácie. Vybrať si môžete z rôznych odmien, ktoré sme pre vás citlivo vybrali. Viac informácií sa dozviete na www.startlab.sk/knihapostbellum


Okresné súdy v Bratislave čakajú pravdepodobne výrazné zmeny

Žitňanská predstavila pracovný zámer vecného riešenia problémov justície na území Bratislavy.

BRATISLAVA. Okresné súdy v Bratislave možno čakajú výrazné zmeny. Ministerka spravodlivosti Lucia Žitňanská na Súdnej rade SR predstavila jej členom pracovný zámer vecného riešenia problémov justície na území Bratislavy. „Vážne zvažujeme zmenu z piatich obvodných súdov na buď jeden mestský súd so špecializovanými grémiami alebo štyri špecializované mestské súdy,“ vysvetlila ministerka. Malo by ísť o špecializáciu na trestné, rodinné, obchodné a civilné súdy a v rámci nich je priestor na ešte užšiu špecializáciu. Zároveň uviedla, že návrh už predstavila vedeniu bratislavských súdov. Po zapracovaní ich pripomienok, chce materiál predložiť do pripomienkového konania. „V rámci diskusie môžu byť predložené alternatívy výrazne precizované,“ zdôraznila. Dodala, že zároveň prebieha audit súdov, ktorý môže dať odpovede na ďalšie otázky. Ubezpečila však, že návrh nepočíta so znížením počtu sudcov v Bratislave. Žitňanská avizuje ku koncu pripomienkového konania k návrhu „veľkú diskusiu zaiteresovaných“. Takouto zmenou chce rezort riešiť priestorové problémy súdov v Bratislave, podporiť špecializáciu sudcov a chce sa ním vysporiadať s pomerne vysokou fluktuáciou na niektorých bratislavských súdoch. Ministerka sľubuje, že ak by malo prísť k takejto zmene, tak by k tomu malo prísť do konca tohto volebného obdobia. „V tejto fáze sa mi javí predložený zámer ako dobrá a efektívna cesta pre Bratislavu,“ zdôraznila. V Bratislave mestský súd už v minulosti fungoval, a to do roku 1997. Mestský súd fungoval do roku 1993 aj v Košiciach. Tento návrh je primárne orientovaný na Bratislavu. Riešiť situáciu v Košiciach sa tiež núka, ale situácia v hlavnom meste je komplikovanejšia. Najprv treba zodpovedať otázky v rámci Bratislavy a potom môžeme riešiť Košice, dodala ministerka s tým, že v prípade metropoly východu necháva priestor aj na vedenie v košických súdov, aby prišli so svojimi návrhmi. Priestorové otázky v tejto situácii ešte nie sú doriešené. Umiestnenie takéhoto súdu pod jednu strechu by Žitňanská považovala za dobré riešenie. V súčasnosti máme prehľad, čo sa dá s priestormi v Bratislave urobiť, ale ministerka by nepredbiehala s riešením, lebo nemá odpoveď na otázku, čo by bolo najlepšie a najekonomickejšie. Máme pomerne veľa riešení, ktoré by priniesli riešenie od horizontu 1,5 do troch rokov.Predseda bratislavského krajského súdu, ktorý je aj člen Súdnej rady SR, Ľuboš Sádovský, oceňuje, že sa začalo o situácii v Bratislave hovoriť. Z hľadiska Okresného súdu Bratislava I je to najvyšší čas. „Každú diskusiu vítam. Nech sa začne robiť čím skôr čokoľvek, pretože situácia na OS BA I je vážny problém. Tam je naozaj vážne dlhodobo narušený riadny výkon súdnictva. Je to nosný slovenský súd nielen Bratislavy,“ zdôraznil Sádovský. Predsedovia súdov boli informovaní o zámere ministerstva. „Jednotná reakcia bola, že ak sa toto má udiať, tak by sa patrilo, aby Slovensko postavilo novú budovu, ktorá by bola projektovaná ako súdna budova,“ dodal. Ministerka spravodlivosti označila reakcie dotknutých predsedov súdov zatiaľ za uvážlivé a do budúcna očakáva, že budú reakcie za a proti.Predsedníčka Súdnej rady SR Jana Bajánková uviedla, že návrh ako myšlienka je určite ideovo dobrý a je rada, že by to znamenalo posun s veľmi kritickým stavom na OS Bratislava I. Bližšie sa vyjadrovať nechcela, ale je to podľa nej v tomto štádiu pozitívny krok.


Počet obetí útoku v Kábule stúpol na štrnásť mŕtvych a viac ako sto zranených

KÁBUL. Štrnásť ľudí prišlo o život a ďalších 145 utrpelo zranenia pri stredajšom bombovom útoku pred budovou policajnej stanice v hlavnom meste Afganistanu Kábul. Informovala o tom agentúra AFP s odvolaním sa na afganské úrady. Námestník ministra vnútra spresnil, že medzi zranenými je 92 civilistov. K zodpovednosti za útok sa prihlásilo hnutie Taliban. Hovorca Talibanu Zabíhulláh Mudžáhid uviedol, že cieľom útoku bolo náborové stredisko "nepriateľa". Podľa videozáznamov zverejnených na sociálnych sieťach bolo po výbuchu počuť streľbu. Odpálenie samovražedného atentátnika a následné nasadenie strelcov je bežná taktika talibanských povstalcov, pripomína AFP. Spojené štáty a militantné hnutie Taliban sa snažia dohodnúť na prímerí ešte pred afganskými prezidentskými voľbami, ktoré sú naplánované na 28. septembra. Mierová dohoda by mala ukončiť už 18 rokov trvajúcu vojnu v Afganistane, ktorá je najdlhšie prebiehajúcim konfliktom, aký kedy USA viedli v zahraničí. Taliban v utorok pohrozil, že sa pokúsi prekaziť afganské prezidentské voľby a bude podnikať útoky na predvolebné zhromaždenia. Hnutie pritom varovalo Afgancov, aby sa na takýchto podujatiach radšej nezúčastňovali. Najmenej päť ľudí prišlo o život a sedem ďalších utrpelo zranenia v utorok v Kábule, po tom, ako bomba zasiahla vozidlo prevážajúce pracovníkov riaditeľstva protidrogovej jednotky.


Nový prezident v Gambii prisľúbil reformy, prácu a väčšiu slobodu

Barrow sa poďakoval aj Alahovi, ľudu, či OSN.

BANJUL. Nový gambijský prezident Adama Barrow prisľúbil v sobotu pri príležitosti svojej slávnostnej inaugurácie, že obyvateľom krajiny zabezpečí väčšiu slobodu a lepšie hospodárstvo a školstvo. "Toto je víťazstvo pre demokraciu. Toto je víťazstvo všetkých Gambijčanov," vyhlásil Barrow na zaplnenom štadióne blízko hlavného mesta Banjul. Na ceremoniáli sa zúčastnilo mnoho vysokých predstaviteľov iných štátov vrátane prezidentov niekoľkých afrických krajín. Barrow sa oficiálne ujal prezidentského úradu už 19. januára počas exilového pobytu v Senegale, kam sa musel uchýliť v dôsledku povolebnej krízy v krajine. Do vlasti sa mohol vrátiť až po tom, čo jeho predchodca Yahya Jammeh odišiel 21. januára do exilu do Rovníkovej Guiney. Urobil tak po týždňoch odmietania a nátlaku západoafrických lídrov, aby uznal porážku vo voľbách a uvoľnil post novozvolenému prezidentovi. Barrowa vítali pri návrate do vlasti státisíce Gambijčanov. Dátum inaugurácie mal podľa Barrowa symbolických rozmer, pretože práve 18. februára 1965 vyhlásila malá západoafrická krajina nezávislosť od Veľkej Británie a v rovnakom roku sa narodil aj samotný nový prezident. Pri ceremoniáli sa Barrow poďakoval okrem iných Alahovi, gambijskému ľudu, Africkej únii, OSN či lídrom ostatných krajín v regióne. "Gambia sa zmenila navždy. Ľudia si plne uvedomujú, že môžu dostať vládu k moci a takisto jej moc odobrať," uviedol nový prezident a zdôraznil výzvy, ktorým krajina bude v najbližšom období čeliť. "Zdedili sme hospodársky úpadok," vyhlásil Barrow. Nedávna politická kríza spôsobila zatvorenie mnohých podnikov, pričom desiatky tisíc ľudí museli odísť zo svojich domovov. Barrow prisľúbil lepšie pracovné príležitosti, potravinovú bezpečnosť a zvýšenie exportu, ako aj zlepšenie hygienických podmienok a prístupu k pitnej vode.


Rakúska polícia našla v českom autobuse migrantov a päť kíl marihuany

ARNOLDSTEIN. Polícia v rakúskej spolkovej krajine Korutánsko zhabala v noci na pondelok v českom diaľkovom autobuse viac než päť kilogramov marihuany. Informovala o tom rakúska tlačová agentúra APA. Pracovníci colnej polície v Korutánsku autobus zastavili a skontrolovali v blízkosti priechodu Arnoldstein na južnej hranici s Talianskom. Pri kontrole policajti zistili, že sa v ňom viezlo aj 13 ilegálnych migrantov z Nigérie. Drogu našli počas prehľadávania batožiny. Rakúska kriminálna polícia začala vyšetrovanie tohto prípadu. Odkiaľ zhabaná marihuana pochádza ani pre aký trh bola určená, nebolo bezprostredne známe.


Drogový boss žiada pápeža, aby vymodlil milosť pre jeho gang

V minulosti na neho bola vypísaná odmena päť miliónov dolárov.

BOGOTA. Pri príležitosti návštevy pápeža Františka v Kolumbii sa po dlhom čase na verejnosti objavil hľadaný kolumbijský drogový boss Dairo Úsuga, za ktorého dolapenie Spojené štáty svojho času vypísali odmenu päť miliónov dolárov. Úsuga zverejnil na sociálnych sieťach videozáznam, v ktorom pápeža prosí, nech sa modlí sa za jeho gang, aby mu kolumbijské úrady v rámci prebiehajúceho mierového procesu dovolili zložiť zbrane. Sám seba Úsuga vo videu označil za mierumilovného a bohabojného sedliaka, ktorý "bol nútený 30 rokov nosiť zbraň na svoju obranu". Podľa agentúry AP je však Úsuga vodcom jedného z najobávanejších ozbrojených klanov - El Clan del Golfo, ktorý terorizoval väčšinu územia severnej Kolumbie. Predpokladá sa, že je aj vodcom najväčšieho drogového kartelu v Kolumbii. Samotný Úsuga i mnohí z jeho mužov v minulosti pendlovali medzi ľavicovými povstaleckými oddielmi a pravicovými polovojenskými organizáciami, ale kolumbijské úrady sa domnievajú, že Úsugova skupina nie je spätá so žiadnou ideológiou, preto odmietli jej snahy dosiahnuť, aby bola začlenená do mierového procesu spolu s ľavicovými povstalcami. V druhom videozázname zverejnenom na sociálnych sieťach Úsuga hovorí, že on i jeho muži sú ochotní zložiť svoje zbrane výmenou za ochranu pred trestnoprávnou zodpovednosťou.


STĹPČEK PETRA SCHUTZAV parlamente sa rozťahujú konšpirátori

Nedá sa vylúčiť, že Fico chcel pri očkovaní vytrestať Kalavskú.

Tomu, že parlamentom neprešla stratifikácia, sa ešte dá rozumieť, ale stopke pre povinnú vakcináciu škôlkarov už sotva. Scéna opäť raz nabáda k zamysleniu, ktoré neveští o postkoaličnej časti NR SR nič povznášajúceho. S predslovom, že autor je veľkým odporcom (a vždy bol) nadmerného zasahovania štátu do rodín a súkromia, povedať treba, že verejnému zdraviu očkovanie pomáha vedecky celkom preukázateľne. Predchádzanie epidémiám je väčšinový záujem, a teda vyšší princíp – v našom prípade – než sloboda vychovávať dieťa, keďže pod riziko sa strháva aj to susedovo. Nedostatočná politická vôľa sa takto ako zdôvodnenie podobá najmä na ďalšie zo znamení podliehania „elít“ dezinformáciám a hoaxom z internetu. Isteže sa nedá vylúčiť ani politický motív vytrestať – za takú obrovskú nehoráznosť, akou je reforma zdravotníctva!!! – Kalavskú na všetkých úrovniach. Možné to je, aj so scenárom, že o mesiac sa vakcinácii otvoria dvere. Znamení konšpiračného svetonázoru, rozťahujúceho sa v NR SR naprieč spektrom, však pribúda.


Princ Charles bude nástupcom kráľovnej na čele Commonwealthu

Kráľovná Alžbeta zároveň v pondelok vymenovala princa Harryho na post ambasádora mládeže Commonwealthu.

LONDÝN. Britská vláda podporila princa Charlesa ako nástupcu kráľovnej Alžbety II. na čele Spoločenstva národov (Commonwealth), voľného združenia Spojeného kráľovstva a jeho bývalých domínií a kolónií. S odvolaním sa na hovorcu premiérky Theresa Mayovej o tom informovala agentúra Reuters. "Británia podporuje princa z Walesu ako budúcu hlavu Commonwealthu. On sám bol viac ako štyri desaťročia hrdým podporovateľom Commonwealthu a vášnivo rozprával o jedinečnej rôznorodosti tohto spoločenstva," povedal v pondelok Mayovej hovorca. Dodal však, že o tom, kto nahradí kráľovnú Alžbetu II. na čele Commonwealthu, musí rozhodnúť Spoločenstvo národov ako celok. Kráľovná Alžbeta zároveň v pondelok vymenovala princa Harryho - svojho 33-ročného vnuka a Charlesovho syna - na post ambasádora mládeže Commonwealthu. Obe oznámenia prišli v deň začatia summitu hláv Spoločenstva národov, ktorý bude až do piatku prebiehať v Londýne. Commonwealth vznikol v polovici 20. storočia z Britského impéria, kráľovná je jeho hlavou od roku 1952. Toto voľné združenie zahŕňa 53 nezávislých krajín, z ktorých 16 uznáva britskú panovníčku za hlavu štátu.